text:
OMUFUMBO eyeefuula nti ayamba buyambi munne okubeera naye n‛atuuka n‛okumuyisaamu amaaso akola kikyamu era bwe mutakyusa mwandifuuka ekisekererwa.
Ssekukkulu y‛omwaka guno ekubye kkoodi. Bangi mugyesunga kyokka ebiseera ebisinga ejja n‛ebibi okusinga ebirungi naddala ku nsonga z‛obufumbo n‛amaka.
Amaka agamu geesaanga geetemyetemyemu n‛amalala ne gasasika. Bino byonna biva ku nsonga nti muyitiriza okucamuukirira olw‛olunaku luno ne mwerabira ne we mulina okukoma.
Gye bigweera nga mwenyigidde mu kusika omuguwa n‛okuneneng‛ana mu ngeri ezitali zimu naddala ebyenfuna.
Ssekukkulu bangi ku mmwe ebasuula eddalu ne mupeeka bannammwe buli kimu omuli n‛ebyo ebitali
ku mulamwa. Ng‛abakazi abafumbo mbasaba okuba abakkakkamu ennyo ku nsonga eno bwe muba
mwagala okusigala nga mukyayitibwa abafumbo.
Temuteeka basajja ku musaalaba lwa lunaku olumu lwokka. Ng‛omukazi omufumbo alina ekigendererwa, omusajja ne bw‛aba tasobodde kukola ku byetaago byo nga bwe wandyagadde,tomuggulako lutalo n‛okumulangira kino na kiri.
Ebyokulya ng‛ebyo, engoye, engatto n‛ebintu ebirala temukkiriza kubamalamu nnyo na kubaggya ku mulamwa gwa bufumbo newankubadde buvunaanyizibwa bwa musajja okukola ku nsonga ezitali zimu
mu maka.


c: text/html

text:
Danyeri Daniel
Chapter 4
1 Nebukadduleeza kabaka nze mbawandiikidde abantu bonna, amawanga, n'ennimi, abatuula mu nsi zonna: emirembe gyeyongere gye muli.
2 Ndabye nga kirungi okulaga obubonero n'eby'amagero Katonda Ali waggulu ennyo bye yakola gye ndi.
3 Obubonero bwe nga bukulu! n'eby'amagero bye nga bya maanyi! obwakabaka bwe bwe bwakabaka obutaliggwaawo, n'okufuga kwe kwa mirembe na mirembe.
4 Nze Nebukadduleeza nali mpummulidde mu nnyumba yange, era nga njeerera mu lubiri lwange.
5 Ne ndaba ekirooto ekyantiisa; n'ebyo bye nnalowoolezanga ku kitanda kyange, n'omutwe gwange bye gwayolesebwanga, ne binneeraliikiriza.
6 Kyennava nteeka etteeka okuyingiza gye ndi abagezigezi bonna ab'e Babulooni bantegeeze amakulu g'ekirooto.
7 Awo ne bayingira abasawo, n'abafumu, n'Abakaludaaya, n'abalaguzi: ne njatulira ekirooto mu maaso gaabwe: naye ne batantegeeza makulu gaakyo.
8 Naye oluvannyuma Danyeri n'ayingira gye ndi, erinnya lye Berutesazza, ng'erinnya lya katonda wange bwe liri, era omuli omwoyo gwa bakatonda abatukuvu; ne njatulira ekirooto mu maaso ge nti
9 Ggwe Berutesazza, omukulu w'abasawo, kubanga mmanyi ng'omwoyo gwa bakatonda abatukuvu guli mu ggwe, so nga tewali kyama ekikweraliikiriza, mbuulira bye nnayolesebwa mu kirooto kyange kye ndabye, n'amakulu gaakyo.
10 Omutwe gwange bye gwayolesebwa ku kitanda kyange byali bwe biti: natunula, era, laba, omuti wakati mu nsi, n'obuwanvu bwagwo bunene.
11 Omuti ne gukula, ne guba gwa maanyi, n'obuwanvu bwagwo ne butuuka mu ggulu, n'okulengerwa kwagwo ne kutuuka ku nkomerero y'ensi zonna.
12 Amalagala gaagwo malungi, n'ebibala byagwo bingi, era mu gwo nwalimu emmere emala bonna: ensolo ez'omu nsiko zeggamanga nu kisiikirize kyagwo, n'ennyonyi z'omu ggulu ne zituula ku matabi gaagwo, ne byonna ebirina emibiri ne bigulyangako.
13 Nalaba mu ebyo omutwe gwange bye gwayolesebwa ku kitanda kyange, era laba, omutunuzi era omutukuvu n'akka ng'ava mu ggulu.
14 N'ayogerera waggulu, n'agamba bw'ati nti Temera ddala omuti, ogutemeko amaabi gaagwo, ogukunkumuleko amaagala gaagwo, osaasaanye ebibala byagwo: ensolo zive wansi waagwo, n’ennyonyi ku matabi gaagwo.
15 Era naye ekikonge ky'ekikolo kyagwo kireke mu ttaka, nga kiriko ekyuma ekisiba n'ekikomo, mu muddo omugonvu ogw'omu nsiko: era kitobenga omusulo ogw'omu ggulu, n'omugabo gwe gubenga n'ensolo mu muddo ogw'ensi:
16 omutima gwe guwaanyisibwe obutaba gwa muntu, aweebwe omutima gw’ensolo: era ebisera omusanvu bimuyiteko.
17 Omusango ogwo guvudde mu tteeka ery'abatunuzi, n'okuteesa okwo kuvudde mu kigambo eky'abatukuvu: abalamu balyoke bategeere ng'Oyo Ali waggulu ennyo ye afugira mu bwakabaka bw'abantu, era ng'abuwa buli gw'ayagala, era ng'akuza ku bwo asinga abantu bonna obunaku.
18 Ekirooto ekyo nze kabaka Nebukadduneeza nakirabye: naawe, gwe Berutesazza, tegeeza amakulu, kubanga abagezigezi bonna ab'omu bwakabaka bwange tebayinza kutegeeza makulu: naye ggwe oyinza, kubanga omwoyo gwa bakatonda abatukuvu guli mu ggwe.
19 Awo Danyeri, erinnya lye Berutesazza, n'alyoka yeewuunya akaseera, n'ebirowoozo bye ne bimweraliikiriza. Kabaka n'addamu n'ayogera nti Berutesazza, ekirooto kireme okukweraliikiriza newakubadde amakulu. Berutesazza n'addamu n'agamba nti Mukama wange, ekirooto kibe eri abo abakukyawa, n'amakulu gaakyo eri abalabe bo.
20 Omuti gwe walabye, ogwameze ne guba gwa maanyi, obuwanvu bwagwo ne butuuka mu ggulu, n'okulengerwa kwagwo mu nsi zonna:
21 amalagala gaagwo malungi, n'ebibala byagwo bingi, era mu gwo mulimu emmere emala bonna: n'ensolo ez'omu nsiko ne zibeera wansi waagwo, n'ennyonyi ez'omu ggulu ne zituula ku matabi gaagwo,
22 ye ggwe, ai kabaka, akuze n'oba wa maanyi: kubanga obukulu bwo bukuze, ne butuuka mu ggulu, n'okufuga kwo ku nkomerero y'ensi zonna.
23 Era kubanga kabaka yalabye omutunuzi era omutukuvu ng'akka ng'ava mu ggulu, era ng'ayogera nti Temera ddala omuti, oguzikirize: era naye ekikonge ky'ekikolo kyagwo kirekere mu ttaka: nga kiriko ekyuma ekisiba n'ekikomo, mu muddo omugonvu ogw'omu nsiko: era kitobenga n'omusulo ogw'omu ggulu, n'omugabo gwe gubenga n'ensolo ez'omu nsiko: okutuusa ebiseera omusanvu lwe birimuyitako:
24 amakulu ge gano ai kabaka, era lye tteeka ly'Oyo Ali waggulu ennyo, erijjidde mukama wange kabaka:
25 ng'oligobebwa okuva mu bantu, era olibeera wamu n'ensolo ez'omu nsiko, era oliriisibwa omuddo ng'ente, era olitoba omusulo ogw'omu ggulu, era ebiseera omusanvu birikuyitako: okutuusa lw'olitegeera ng'Oyo Ali waggulu ennyo ye afugira mu bwakabaka bw'abantu, era abuwa buli gw'ayagala.
26 Era kubanga balagidde okuleka ekikonge ky'ekikolo ky'omuti: obwakabaka bwo bulinywera gy'oli bw'olimala okutegeera ng'eggulu lye lifuga.
27 Kale, ai kabaka, okuteesa kwange kukkirizibwe mu maaso go, era omalire ddala ebibi byo ng'okola eby'obutuukirivu, n'ebikolwa byo ebitali bya butuukirivu ng'osaasira abaavu, mpozzi okuwummula kwo kwongerweko.
28 Ebyo byonna byatuuka ku kabaka Nebukadduneeza.
29 Emyezi kkumi n'ebiri bwe gyayitawo, yali atambula mu lubiri lw'e Babulooni.
30 Kabaka n'ayogera nti Kino si Babulooni ekikulu, kye nnazimba okuba ennyumba ya bakabaka n'amaanyi ag'obuyinza bwange n'olw'ekitiibwa eky'obukulu bwange?
31 Ekigambo kyali nga kikyali mu kamwa ka kabaka, eddoboozi ne ligwa nga liva mu ggulu, nti Ggwe kabaka Nebukadduneeza, kyogerwa eri ggwe: obwakabaka bukuvuddeko.
32 Era onoogobebwa okuva mu bantu, era olibeera wamu n'ensolo ez'omu nsiko: era oliriisibwa omuddo ng'ente, era ebiseera omusanvu birikuyitako: okutuusa lw'olitegeera ng'Oyo Ali waggulu ennyo ye afugira mu bwakabaka bw'abantu, era abuwa buli gw'ayagala.
33 Mu ssaawa eyo ekigambo ne kituukiririra Nebukadduneeza: n'agobebwa okuva mu bantu, n'alya omuddo ng'ente, n'omubiri gwe ne gutoba omusulo ogw'omu ggulu, okutuusa enviiri ze lwe zaakula nga ebyoya by'empungu, n'enjala ze nga enjala z'ennyonyi.
34 Ennaku ezo bwe zaggwa nze Nebukadduneeza ne nnyimusa amaaso gange eri eggulu, amagezi gange ne ganziramu, ne nneebaza Oyo Ali waggulu ennyo, ne mmutendereza ne mmuwa ekitiibwa oyo abeera omulamu emirembe n'emirembe, kubanga okufuga kwe kwe kufuga okutaliggwaawo, n'obwakabaka bwe bwa mirembe na mirembe:
35 n'abo bonna abatuula mu nsi abalowooza nga si kintu: era akola nga bw'ayagala mu ggye ery'omu ggulu, era ne mu abo abatuula mu nsi: so siwali ayinza okuziyiza omukono gwe, newakubadde okumugamba nti Okola ki?
36 Mu kiseera ekyo amagezi gange ne ganziramu: n'olw'ekitiibwa eky'obwakabaka bwange, obukulu bwange n'okumasamasa kwange ne binziramu: n'abakungu bange n'abaami bange ne bannoonya; ne nnywezebwa mu bwakabaka bwange, n'obukulu obungi ennyo ne bunnyongerwako.
37 Kale nze Nebukadduneeza mmutendereza era mmugulumiza era mmuwa ekitiibwa Kabaka w'eggulu: kubanga emirimu gye gyonna mazima, n'amakubo ge ga nsonga: n'abo abatambulira mu malala ayinza okubajeeza.

robotstxt: allowed

filter: keep


text:
Bya KIZITO MUSOKE
BUSUJJU lye limu ku masaza ga Buganda agasingayo okuba amatono era nga likolebwa amagombolola ana, okuli Butayunja, Kakindu, Malangala, Maanyi ne Banda.
Wadde Endagaano ya 1900, eyakolebwa wakati wa gavumenti ya Bangereza enkuumi n’Obwakabaka eya “Buganda Agreement,” bwe baali bagabanya ettaka lya Buganda, buli mbuga ya ssaza yaweebwa yiika 49 na buli ggombolola n’eweebwa yiika 49, okufaananako n’e Kyaddondo, e Busujju nayo ettaka erisinga abantu ba ssekinoomu n’ebitongole ebyenjawulo baaligabana dda.
Wabula atwala essaza ly’e Busujju, Kasujju Yusuf Wamala Gaganga, era nga ye minisita omubeezi avunaanyizibwa ku byobuwangwa mu gavumenti y’e Mengo agamba nti mu kiseera kino, embuga y’essaza ettaka lye baddukanya ng’Obwakabaka teriweza wadde yiika emu, ku yiika 49 ezaabaweebwa.
Ettaka lino liriko abatuuze abasukka mu 600, kyokka nga bangi ku bano baagaana okuwa Busuulu eri Obwakabaka bwa Buganda, kyokka mu kiseera kino balina essuubi nti ebintu bijja kweyongera okutereera.
Mu kiseera abantu abaalisengako balimirako, okulundirako, okubaako amasomero, ekkomera ly’e Mwera, n’amasinzizo agenjawulo.
Kasujju (mu kifaananyi) agamba nti bangi ku bantu abali ku ttaka lino beesenzaako bokka era ng’ekitundu ku ttaka okutudde essamba y’amajaani eya Mwera Tea Estate liri ku ttaka lya ssaza.
Kasujju agamba nti babadde banyigirizibwa nnyo ng’abatwala essaza lino kubanga
babadde tebabakkiriza kukolera ku ttaka lino, era nga 2006, yasanga obuzibu bunene okuteekako olusuku.
Ku ttaka lino, era kuliko n’olusuku lwa Kasujju n’ekibira ky’emiti gya payini ekyasimbwa Ssaabasajja lwe yalambula essaza lino mu 2009.
Ye akulira eby’okusolooza envujjo ku ttaka lino, George William Luyonde agamba nti okuva edda ng’ettaka lino teritundwa, wabula ng’omuntu asobola okuliweebwa n’akolerako era nga kibeera kimukakatako okuwa ekkanzu.
Omutaka Valentino Sekyanjo ow’e Mwera Mukadde agamba nti ye yafuna liizi ku ttaka lino mu 1968, gavumenti ya Obote bwe yalifuula erya lipabuliiki, era nga liizi ye ya myaka 49.
Agamba nti kyandibadde kirungi abatuuze bonna abali ku ttaka lino ne beewandiisa, nga bwe kibadde ku ttaka lya Kabaka awalala, kibayambe okunyweza obwanannyini ku ttaka lino.
Sekyanjo era yawadde Mengo amagezi, okulaba ng’etandikira ku kya kwerula mpenda za ttaka lino, kuba engeri ebbanga gye libadde liyiseewo eddene, waliwo abantu bangi abaliriko kyokka nga tebamanyi nti kwe bali, ate nga wayinza n’okubaawo abalowooza nti lyafuuka lyabwe lya bwannannyini.
Amyuka Kasujju ayogedde ku ttaka ly’amagombolola
Omumyuka wa Kasujju, Leonard Ntambi Batte agamba nti mu kiseera kino, ettaka erisinga ery’amagombolola lyatwalibwa dda era nga bw’ogenda mu ggombolola ye Banda, ettaka lyonna baaligabako dda liizi, okuggyako akatundu akatono ennyo awali akatale.
E Maanyi ettaka liriko ofiisi z’eggombolola, poliisi, eddwaaliro, akatale n’akabuga k’e Maanyi.
E Butayunja, ebizimbe by’eggombolola birimu ofiisi za ggombolola eza gavumenti, nga kuliko n’abatuuze, era ng’embeera y’emu eri e Kakindu n’e Malangala.
Owekitiibwa Kasujju agamba nti mu kiseera kino balinda kyankomeredde ekinaava mu nteeseganya wakati wa gavumenti ne Mengo, kye banaaba bakkaanyizza, wabula nga kyatasuubirayo kwe kusengula abantu abaliriko.
Wabula e Butayunja Ggombolola eno ekulemberwa Ssabawaali, Henry Kaddu Muwanga agamba nti ettaka ly’eggombolola erisigaddewo mu kiseera kino tezikyawera yiika bbiri ate nga mu kitebe ky’eggombolola mwe muddukanyizibwa ofiisi z’eggombolola ya gavumenti ey’ebitundu.
Ssaabawaali yawadde Mengo, amagezi obutapapa kuwa bantu liizi kuba waliwo abeesenzaako obwesenza mu ngeri etali nambulukufu


text:
NNAABAGEREKA Sylvia Nagginda atenderezza obulungi bw'okukulaaku-lanya obuwangwa n'agamba nti abantu basaana okubwesigamako n'obutabusuula bwe baba baagala okukulaakulana ku mitendera gyonna.
‘Okutumbula obuwangwa tekituyigiriza kumanya maanyi ge tufuna olw'enjawulo zaffe mu mawanga wabula kyongera okutuwa obuvumu okweyagalira mu buvumu bwe tufuna okusinziira ku njawulo zaffe,’ Nnaabagereka bwe yagambye.
Yabyogeredde ku kijjulo ky'ebyobuwangwa amawanga ag'enjawulo kwe gaayoleserezza emmere mu Lubiri e Mmengo akawungeezi k'Olwokutaano.


text:
Bya Moses Nsubuga
Martin Mugisha bwe yalaye amaka gamulemeredde n’akwatamu ebyanguwa n’alimba mukyalawe Robinah Kangume nti agenze ku safaali ng’agenda kudda mu bwangu ddala.
Okuva lwe yasiibudde kati gigenda mu myezi esatu taddanga waka kyokka ng’ekituufu tali ku safaali asula Namuwongo ku kyalo kyennyini ne mukaziwe kw’asula.
Mugisha ng'alya obuwuka. Bakira Kangume amussizza akasiriso
Landiroodi wa Kangume bw’alabye abafumbo bano tebakyamuwa za bupangisa, n’atiisatiisa okubowa ebintu byabwe singa taweebwa ssente ze mu nnaku bbiri.
Obusungu nga bweyongedde okumulinnya nga bali embuga.
Kangume yadduse bukubirire ewa ssentebe w’ekyalo ng’ayagala LC emunoonyezeeko ku bba eyagenda ku safaali kyokka n’atadda era nga kati ez’obupangisa zimutudde mu kifuba.
Omukyala yabadde akyali ku LC aloopa ensonga zino n’alengera bba ng’atambula n’alaya enduulu era n’amusimbako emisinde.
Mu kudduka Mugisha yasibidde mu kaabuyonjo mukaziwe n’agisamba akaggi okumukukunulayo n’amunyweza n’amutwala ku LC. Ssentebe w’ekyalo Fred Mwesige yalagidde Mugisha okusasula ennyumba era n’amusaba baddemu okukwatagana.
Mugisha nga bamukukunula mu kaabuyonjo.
Kangume yalaalise Mugisha nti, tagenda kumukkiriza kumusuulawo bwatyo apaale n’abakazi abalala era balina kubeera bombi mu bulungi ne mu bubi.


text:
Zabbuli Psalms
Chapter 49
1 Kino mukiwulire, mmwe amawanga gonna; Mutege okutu, mmwe mwenna abali mu nsi:
2 Abakopi era n'abakulu, Abagagga n'abaavu awamu.
3 Akamwa kange kanaayogera amagezi; N'omutima gwange gunaalowooza eby'okumanya.
4 Okutu kwange naakutegera olugero: Naabikkula ekigambo kyange ekizibu n'ennanga.
5 Lwaki nze okutya mu nnaku ez'akabi, Obutali butuukirivu bwe buneetooloola ku bisinziiro byange?
6 Abeesiga obugagga bwabwe, Ne beenyumiriza olw'ebintu byabwe ebingi;
7 Mu abo siwali ayinza okununula muganda we n'akatono, Newakubadde okuwa Katonda omuwendo gwe:
8 (Kubanga ekinunulo eky'emmeeme yaabwe kizibu, Era ekigwanira okulekebwanga emirembe gyonna:)
9 Alyoke awangaalenga ennaku zonna, Alemenga okulaba okuvunda,
10 Kubanga alaba ng'ab'amagezi bafa, Atamanyi n'omusirusiru bazikirira wamu, N'obugagga bwabwe ne babulekera abalala:
11 lowooza munda ng'ennyumba zaabwe za nnaku zonna, Ebifo byabwe bya mirembe gyonna; Batuuma ensi zaabwe amannya gaabwe bo.
12 Naye omuntu tabeerera mu kitiibwa: Ali ng'ensolo ezizikirira.
13 Ekkubo lyabwe eryo bwe busirusiru bwabwe: Naye abantu ababaddirira basiima ebigambo byabwe: (Seera)
14 Bateekerwawo magombe ng'ekisibo; Okufa kunaabeeranga omusumba waabwe: Ab'amazima banaabafuganga obudde bwe bulikya; N'obulungi bwabwe buliba obw'emagombe, okubulya, buleme okubeera n'ekifo eky'okutuulamu.
15 Naye Katonda alinunula emmeeme yange mu maanyi ag'emagombe; Kubanga ye alinzikiriza. (Seera)
16 Totyanga ggwe omuntu bw'agaggawala, Ekitiibwa eky'ennyumba ye bwe kyeyongera:
17 Kubanga bw'alifa talitwala kintu: Ekitiibwa kye tekirikka kumugoberera:
18 Newakubadde nga yayita emmeeme ye ey'omukisa bwe yali ng'akyali mulamu, Era abantu bakutendereza bwe weekolera wekka obulungi,
19 Alikka mu mirembe gya bajjajja be; Tebaliraba musana nate.
20 Omuntu alina ekitiibwa n’atategeera, Ali ng'ensolo ezizikirira.


text:
Olubereberye - Genesis
Essuula 11
1 N'ensi zonna zaalina olulimi lumu n'enjogera emu.
2 Awo, bwe baali batambula ebuvanjuba, ne balaba olusenyi mu nsi Sinali; ne batuula omwo.
3 Ne bagambagana nti Kale nno, tukole amatoffaali, tugookere ddala. Awo ne baba n'amatoffaali mu kifo ky'amayinja, n'ebitosi mu kifo ky'ennoni.
4 Ne boogera nti Kale nno, twezimbire ekibuga, n'ekigo, (ekirituusa) entikko yaakyo mu ggulu, era twefunire erinnya; tuleme okusaasaanira ddala ewala mu nsi zonna.
5 Mukama n'akka okulaba ebibuga n'ekigo, abaana b'abantu bye bazimba.
6 Mukama n'ayogera nti Laba, abo lye ggwanga limu, era bonna baalina olulimi lumu; era kino kye batanula okukola: ne kaakano tewali ekigenda okubalema, kye baagala okukola.
7 Kale nno, tukke, tutabuliretabulire eyo olulimi lwabwe, baleme okutegeera enjogera yaabwe bokka na bokka.
8 Bw'atyo Mukama n'abasaasaanyiza ddala okuva eyo okubuna ensi zonna: ne baleka okuzimba ekibuga.
9 Erinnya lyakyo kye lyava lituumibwa Baberi; kubanga eyo Mukama gye yatabuliratabulira olulimi lw'ensi zonna: n'okuva eyo Mukama n'abasaasaanyiza ddala okubuna ensi zonna.
10 Kuno kwe kuzaala kwa Seemu. Seemu yali yaakamaze emyaka kikumi, n'azaala Alupakusaadi amataba nga gaakamaze emyaka ebiri okubaawo:
11 Seemu n'awangaala bwe yamala okuzaala Alupakusaadi emyaka bitaano, n'azaala abaana ab'obulenzi n'ab'obuwala.
12 Alupakusaadi n'amala emyaka asatu mu etaano, n'azaala Seera:
13 Alupakusaadi n'awangaala bwe yamala okuzaala Seera emyaka bina mu esatu, n’azaala abaana ab'obulenzi n'ab'obuwala.
14 Seera n'amala emyaka asatu, n'azaala Eberi:
15 Seera n'awangaala bwe yamala okuzaala Eberi emyaka bina mu esatu, n'azaala abaana ab'obulenzi n'ab'obuwala.
16 Eberi n'amala emyaka asatu mu ena, n'azaala Peregi:
17 Ebezi n'awangaala bwe yamala okuzaala Peregi emyaka bina mu asatu, n'azaala abaana ab'obulenzi n'ab'obuwala.
18 Peregi n'amala emyaka asatu, n'azaala Leewo:
19 Peregi n'awangala bwe yamala okuzaala Leewo emyaka bibiri mu mwenda, n'azaala abaana ab'obulenzi n'ab'obuwala.
20 Leewo n'amala emyaka asatu mu ebiri, n'azaala Serugi;
21 Leewo n'awangaala bwe yamala okuzaala Serugi emyaka bibiri mu musanvu, n'azaala abaana ab'obulenzi n'ab'obuwala.
22 Serugi n'amala emyaka asatu, n'azaala Nakoli:
23 Serugi n'awangaala bwe yamala okuzaala Nakoli, emyaka bibiri, n'azaala abaana ab'obulenzi n'ab'obuwala.
24 Nakoli n'amala emyaka abiri mu mwenda, n'azaala Teera:
25 Nakoli n'awangaala bwe yamala okuzaala Teera emyaka kikumi mu kkumi mu mwenda, n'azaala abaana ab'obulenzi n'ab'obuwala.
26 Teera n'amala emyaka nsanvu, n'azaala Ibulaamu, Nakoli ne Kalani.
27 Era kuno kwe kuzaala kwa Teera. Teera yazaala Ibulaamu, Nakoli, ne Kalani; Kalani n'azaala Lutti.
28 Kalani n'afiira awali kitaawe mu nsi mwe yazaalirwa, mu Uli, y'ensi ey'Abakaludaaya.
29 Ne Ibulaamu ne Nakoli ne beewasiza abakazi: omukazi wa Ibulaamu erinnya lye Salaayi; n'omukazi wa Nakoli erinnya lye Mirika, omwana wa Kalani, ye kitaawe wa Mirika, era kitaawe wa lsika.
30 Era Salaayi yali mugumba; teyalina mwana.
31 Teera n'atwala Ibulaamu omwana we, ne Lutti, omwana wa Kalani, omuzzukulu we, ne Salaayi muka mwana we, omukazi w'omwana we Ibulaamu; ne bavaayo nabo mu Uli, ye ensi ey'Abakaludaaya, okuyingira mu nsi ya Kanani; ne batuuka e Kalani, ne batuula eyo.
32 N'ennaku za Teera zaali emyaka bibiri mu etaano: Tera n'afiira mu Kalani.


text:
Zabbuli Psalms
Chapter 28
1 Ggwe, ai Mukama, naakukoowoolanga; Olwazi lwange, togaana kumpulira: Nneme okuba ng'abo abakka mu bunnya, Oba nga ononsiriikirira.
2 Wulira eddoboozi ery'okwegayirira kwange, bwe nkukaabirira, Bwe nnyimusa emikono gyange eri ekifo ekitukuvu ky'oyogereramu.
3 Tompalulira wamu n'ababi, N'abo abakola obutali butuukirivu; Aboogera eby'emirembe ne bannaabwe, Naye ettima nga liri mu mitima gyabwe.
4 Obawe ng'emirimu gyabwe bwe giri era ng'obubi obw'ebikolwa byabwe: Obawe ng'emikono gyabwe bwe gikola; Obasasule bye basaanidde.
5 Kubanga tebalowooza mirimu gya Mukama, Newakubadde emikono gye bye gikola, Alibamenyaamenya so talibazimba.
6 Atenderezebwe Mukama, Kubanga awulidde eddoboozi ery'okwegayirira kwange.
7 Mukama ge maanyi gange era ye ngabo yange; Omutima gwange gwamwesiganga oyo, ne mbeerwa: Omutima gwange kyeguva gusanyuka ennyo; Era naamutenderezanga n'oluyimba lwange.
8 Mukama ge maanyi gaabwe, Era kye kiddukiro eky'obulokozi eri oyo gwe yasiiga amafuta.
9 Lokola abantu bo, owenga omukisa ab'obusika bwo: Obaliisenga, obawanirirenga emirembe gyonna.


text:
Bya ISMAIL DDAMBA
BANNAKAMPALA baafudde enseko olwa katemba eyeeyolekedde mu kukwata olutambi lwa vidiyo y’omuyimbi Renah Nalumansi eya Ontambuza.
Oluyimba luno lwakwatiddwa ku luguudo lwa Dewinton mu Kampala nga wano katemba we yatandikidde owa tulafiki bwe yakutte Nalumansi ng’amuvunaana okuvugira w’atalina kuvugira.
Ono baamunnyonnyodde nti bakwata vidiyo n’akkakkana olwo n’asaba naye alabikireko mu vidiyo nga bw’agamba nti nze ndifa sirabiseeko ku ttivi?
Owa tulafiki ng’asaba abeere mu vidiyo ya Renah Nalumansi ku kkono.
Baba bakyali ku gw’endiga okuwalampa enju ate ne zireeta aba Saracene nabo nga baagala babeere mu vidiyo.
Ogwo olwawedde ate mmotoka gye baabadde bakozesa n’eyonoonekera wakati mu luguudo ne gujabagira era wano waliwo gwe baakubidde eyaleese Ford vidiyo n’eggwa nga naye ebatigomezza.


text:
Ebikyamya - Vice
- So temutamiiranga mwenge, kubanga mu gwo mulimu okwegayaggula, naye mujjulenga Omwoyo; - Abaefeeso - Ephesians 5:18
- Kubanga kyawandiikibwa nti Nga bwe ndi omulamu, bw'ayogera Mukama, buli vviivi lirinfukaamirira, Na buli lulimi lulyatula Katonda. Kale bwe kityo buli muntu mu ffe alibalirira omuwendo gwe yekka eri Katonda. - Abaruumi - Romans 14:11,12
- Kyenvudde mbeegayirira, ab'oluganda, olw'okusaayi: kwa Katonda, okuwangayo emibiri gyammwe, ssaddaaka ennamu, entukuvu, esanyusa Katonda, kwe kuweereza kwammwe okw'amagezi. So temufaananyizibwanga ng'emirembe gino: naye mukyusibwe nga olw'okufuula amagezi gammwe amaggya, mulyoke - Abaruumi - Romans 12:1,2
- Oba temumanyi ng'abatali batuukirivu tebalisikira bwakabaka bwa Katonda? Temulimbibwanga: newakubadde abakaba, newakubadde abasinza ebifaananyi, newakubadde abenzi, newakubadde abafuuka abakazi, newakubadde abalya ebisiyaga, newakubadde ababbi, newakubadde abeegombi, newakubadde abatamiivu, newakubadde abavumi, newakubadde abanyazi, tebalisikira bwakabaka bwa; Katonda. Era abamu ku nunwe mwali ng'abo: naye mwanaazibwa, naye mwatukuzibwa, naye mwaweebwa obutuukirivu olw'erinnya lya Mukama waffe Yesu Kristo, n'olw'Omwoyo gwa Katonda waffe. - 1 Abakkolinso - 1 Corinthians 6:9-11
- Byonna birungi gye ndi; naye byonna tebinsaanira. Byonna birungi gye ndi; naye nze sigenda kufugibwanga kyonna kyonna. - 1 Abakkolinso - 1 Corinthians 6:12
- Bwe mutyo nammwe mwerowoozenga okubeera abafa ku kibi, naye abalam eri Katonda mu Kristo Yesu. Kale ekibi kiremenga okufuga nu mubiri gwammwe ogufa, okuvuliranga okwegomba kwagwo: so temuwangayo bitundu byanmwe eri ekibi okubanga eby'okukoza obutali butuukirivu; aaye nwewengayo eri Katonda, ng'abaamu abaava mu bafu, n'ebitundu byammwe okubanga eby'okukoza butuukirivu eri Katonda. - Abaruumi - Romans 6:11-13
- Kale Omwana bw'alibafuula ab'eddembe, muliba ba ddembe ddala. - Yokaana - John 8:36
- Omwenge mukudaazi, ekitamiiza muleekaanyi; Era buli akyama olw'ebyo talina magezi. - Engero - Proverbs 20:1
- Abikka ku kusobya kwe taliraba mukisa: Naye buli akwatula n'akuleka alifuna okusaasirwa. - Engero - Proverbs 28: 13
- Bwe twogera nga tetulina kibi, twekyamya fekka so nga n'amazima tegali mu ffe. Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu. - 1 John 1:8,9
- Naye ebibala by'Omwoyo kwe kwagala, okusanyuka, emirembe, okugumiikiriza, ekisa, obulungi, okukkiriza, obuwombeefu, okwegendereza: ku biri ng'ebyo tewali mateeka. - Abaggalatiya - Galatians 5:22,23
- Siwali kukema okubakwata okutali kwa bantu: naye Katonda mwesigwa, ataabaganyenga kukemebwa okusinga bwe muyinza; naye awamu n'okukemebwa era anassangawo n'obuddukira; mulyoke muyinzenga okugumiikiriza, - 1 Abakkolinso - 1 Corinthians 10:13
- kubanga mwagulibwa na muwendo: kale mugulumizenga Katonda mu mubiri gwammwe. - 1 Abakkolinso - 1 Corinthians 6:19
- Tonywanga mazzi gokka, naye onywa nga ne ku mwenge katono olw'olu buto lwo n'olw'okulwalalwala. - I Timothy 5:23
- mulyoke mumale ebiro byammwe ebisigaddeyo nga mukyali mu mubiri, si Iwa kwegomba kwa bantu, naye olw'ebyo Katonda by'ayagala. Kubanga ebiro ebyayita byayinza okutumala okukolanga ab'amawanga bye baagala, n'okutambuliranga mu bwenzi, okwegomba, okwekamirira omwenge, ebinyumu, obutamiivu, n'okusinza ebifaananyi okw'omuzizo: ebyo bye bibeewuunyisa kubanga temuddukira wamu nabo mu bukaba obutalabwanga bwe butyo, aga babavuma: abaliwoza ensonga eri oyo eyeeteeseteese okusala omusango gw'abalamu n'abafu. Kubanga enjiri kyeyava ebuulirwa era n'abafu, balyoke basalirwe omusango ng'abantu bwe bali mu mubiri, naye babeere abalamu nga Katonda bw'ali mu mwoyo. Naye enkomerero ya byonna eri kumpi: kale mwegenderezenga mutamiirukukenga olw'okusaba: - 1 Peetero - 1 Peter 4:2-7


text:
LEERO (Lwakubiri) Pulezidenti Yoweri Museveni agenda kuddiza Buganda ebimu ku bintu ebyagiwambibwako Gavumenti ya Milton Obote mu 1967.
Omukolo gugenda kubeera mu maka g'Obwapulezidenti e Ntebe ku ssaawa 4:00 ez'oku makya. Endagaano y'omwaka oguwedde wakati wa Buganda ne Gavumenti yandiba ng'evuddemu ebibala.
Mu mwezi gwa February, 2014, akulira akakiiko Kabaka ke yalonda okulondoola ettaka lya Buganda, Apolo Makubuya yasabye Gavumenti okussa mu nkola ekisuubizo kyayo eky’okuddiza Buganda ebintu byayo.
“Olukalala lw’ebintu byonna Buganda by’ebanja Gavumenti twalugiwa omwaka oguwedde kati kye tulinze lwe lunaku lwe banaatuyita batuddize ebyaffe,” Makubuya bwe yagambye.
Yagasseeko nti, akakiiko akakola ku by’ettaka akakulirwa Baguma Isoke ke kaaweebwa obuvunaanyizibwa okulaba nga bafukuuza ebyapa byonna ebya Buganda we biri bizzibwe e Mmengo ng’endagaano Pulezidenti Museveni gye yakola ne Mmengo bw’egamba.
Makubuya yagambye nti talina kutya kwonna nti Gavumenti tejja kuzza bintu bya Buganda naye asuubira nti ekirwisizzaawo okussa mu nkola ebintu bino gy’emitendera egiri mu kakiiko ka Gavumenti akakola ku by’ettaka.
Wammanga lwe lukalala lw’ebimu ku bintu bya Buganda akakiiko lwe kaatwalirira Gavumenti ;
- Ettaka lya Katikkiro yiika 14.31, ettaka lya Namasole wa Buganda yiika 50, ettaka ly’eggombolola Mutuba 1 Kyaddondo, yiika 49, Ssaabagabo Makindye yiika 49, mumyuka Nakawa yiika 49, omulamuzi wa Buganda, yiika 22, ow’essaza mawogola 3.22 Rubaga hill, ow’essaza mawogola yiika 0.32 Kyadondo.
- Ettaka eddala mulimu; erikozesebwa ekitongole kya KCCA, lino Buganda yaliwa gavumenti enkuumi ku nkola ya liizi ey’emyaka 99.
- Ettaka erya Poloti 52 ku Kampala Road awaali ekyapa kyamwaulire ga Buganda aga ‘Akiika embuga’.
- Ettaka lya Poliisi y’e Nateete. Ettaka ly’amagombolola mu kibuga; erya mumyuka Nakawa, kati awali kkooti ye Nakawa, wano we waali ggombolola ya mumyuka Nakawa, ettaka okutudde enkambi y’amagye e Mbuya n’ettaka okuli akatale k’e Nakawa.
- Ettaka okuli akatale k’e Nakulabye ssaako akatale k’e Wandegeya ne Bbakuli. Ettaka erisangibwa mu kibangirizi ky’abannamakolero awali amapipa g’amafuta aga Shell, wano waaliwo nsuku za Katikkiro era nga ne katikkiro Paul Kavuma wano we yasoloozanga busuulu okuyimirizaawo ofiisi y’obwakatikkiro.
- Ettaka okutudde enkambi y’amagye e Makindye, ettaka okuli kkooti e makindye n’ekitebe ky’eggombolola y’e makindye.
- Ettaka lya Kisenyi ku mbuzi eryali ery’omuwanika awaali ekkomera lya Njabule. Ettaka awali social center mu Kisenyi okutuukira ddala ku lubiri lya Muwanika.
- Ettaka ly’Omulamuzi e Rubaga awali ofiisi za City council awaali ggombolola y’omukulu w’ekibuga e Rubaga. Yagambye nti ng’oggyeeko ettaka, Buganda era yalina emigabo mu bitongole bya Gavumenti omuli n’ekyali UEB (kati Umeme).
Abali ku kakiiko kano akakiiko akalondoola ebintu bya Buganda kuliko; omulangira David Wasajja, Apolo Makubuya, Ben Matovu ne William Nagagga.
Ebirala ku Byaffe....
Endagaano ya Museveni ne Kabaka mu bujjuvu;
BUGANDA-UGANDA GOVT Agreement August 1, 2013
Buganda agreement NEW VISION - 2013.docx


text:
ABAFUMBO batabuse ne baanika obuziina bwabwe mu lujjudde omukazi bwalumirizza bba okwenyigira mu bikolwa eby’ekirogo.
Aidah Nakalema omutuuze w’e Lukuli - Nanganda mu Ggombolola y’e Makindye ye yawawaabidde bba Lawrence Kyakonye mu FIDA ng’agamba nti ayitirizza okweraguza.
Ategeezezza nti omusajja ono aleeta abasawo b’ekinnansi mu maka gaabwe ne bakola ebyawongo nga omuli n’okusala embuzi n’endiga omusaayi ne bagumansa mu luggya kyokka nga bino byonna babikola abaana baabwe abato balaba.
Nakalema yategeezezza nti tamanyi kigendererwa kya musajja n’alaga nga bwafunye okutya kubanga ebintu byakola bisusse okuba eby’obulabe.
Bannamateeka bayise Nakalema ne Kyakonye okweyajula ku kitebe kya FIDA ku Lwokuna batunule mu nsonga zaabwe n’okulaba engeri gye bayinza okubayambamu amaka gaabwe obutasasika.


text:
Abalongo bajiiridde mu nju e Nangabo
Wadde okulabulwa kuzze kukolebwa eri abazadde obutamala gasembeza ttaala kumpi n’abaana, kirabika kuno kufuuyira ndiga mulele. E Nangabo okumpi ne Kampala abaana abalongo babiri nga bamwezi munaana bajiiridde mu nju nebafuuka bisirinza nga etabwe evudde ku musubaawa. Kitabwe ne nnyabwe Salongo Daniel Bbosa yabadde agenze kumasanyu sso nga nnyabwe ategeerekeseeko erya Proscovia abadde yabadde agenze ku dduuka. Ate mu buufu bwebumu obwo e Mubende abatuuze ku kyaalo Buwande mu Muluka gwe Katente mu Ggombolola y’e Kiyuuni bazudde omulambo gw’omwaana owe myaka mukaaga gwebamaze ennaku nga banoonya nga yatibwa mu bukambwe.


text:
Mu 2011, Kakuru yava ewaabwe e Bushenyi najja atandika okubeera ku nguudo z'omu Kampala. Bazadde be okulemwa okumuwa essanyu ng'omwana kyamwenyissa nnyo emeeme.
Alina emyaka 15. Mwana mukalabakalaba nnyo era olw'obuyiiya obungi asobola okukung'aanya ssente naagenda akwata ennyimba ze mu studiyo. Weyajjira ku pulogulaamu ya TUWAYE mu October 2012, yali alina oluyimba lumu ne video yaalwo.
Kakuru akiikira abaana abasoba mu mitwalo 8 abali ku nguudo mu Uganda. Asobola okunyumya emboozi ey'essaawa ennamba ng'amuwuliriza takoowa. Ebyafaayo bye ebimu bisesa, ebirala bikwasa ennaku.


text:
BOBAN Zirintusa, eyali omuzannyi wa Vipers, muzannyi wa Dynamos eya Zimbabwe era amaze emyaka esatu mu ggwanga lino. Ayambye Dynamos okuwangula liigi ssatu ez'omuddiringana. WILLIAMS DAVID KIBANGA yamutuukiridde n'amunnyonnyola Cranes ky'erina okukola okumegga Zimbabwe.
CRANES erina okuyiiyiza amagezi paasi empanvu. Okuviira ddala mu kiraabu zaabwe ne ku ttiimu y'eggwanga, baagala nnyo okukozesa paasi empavu ate nga za sipiidi.
Omukwasi wa ggoolo:
George Chigova tuzannya naye mu Dynamos. Muwaagguufu nnyo alina obuzibu mu mipiira gya wansi. Amanyi okukozesa omubiri gwe okusindika singa muba mu makoona n'okupancinga emipiira. Abateebi ba Cranes bakozese nnyo emipiira gya wansi okwongera ku mikisa gya ggoolo.
Abazibizi:
Gano ge maanyi ga ttiimu eno era bazibu nnyo okuteebamu. Bamanyi okuzibira ate nga n'abawuwuttanyi babagattako bulungi ku kisenge. Patson Jaure omu ku bazibizi nga n'ogwa Morocco yaguzannye tuzannya naye. Ekizibu kye kiri mu kumusombera omupiira. Singa tuba n'omuzannyi asobola okumusombera omupiira, alina omukisa gw'okumukozesa ensobi.
Abawuwuttanyi:
Ttiimu emanyi okulumba ebiseera ebisinga eba n'abawuwuttanyi nga bakola ng'akalogoyi.
Abateebi:
Shabani Sithole gwe basinga okwesiga. Alina sipiidi, ng'amanyi n'okusala. Ekizibu kye oba ekirungi ku Cranes, asuulasuula nnyo omupiira ate ng'agukodowalira. Singa Micho amuteekako omuzibizi amutambulirako, tujja kumulemesa.
Akakodyo:
Ttiimu za Zimbabwe ezisinga nga ne Dynamos mw'ogitwaalidde, zikozesa kakodyo ka 4-3-3, era n'ebiseera bye ndabidde ttiimu yaabwe ey'eggwanga k'ebadde ekozesa. Nsuubira era ke bayinza okukozesa lwakuba nti abawuwuttanyi baabwe abalala 'bagattako nnyo ku bazibizi' (bakomawo nnyo emabega).
Cranes ky'erina okukola:
- Omutendesi alina okuteeka essira ku sipiidi kubanga wadde nabo balina sipiidi bafuna obuzibu ne ttiimu ezibaleetera omupiira.
- Tulina okwewala emipiira gy'omu bbanga kuba bagitegeera nnyo. Ebiseera ebisinga bakuuma ebibangirizi, ekitegeeza nti emipiira emiwanvu baba bagiraba.
- Eky'okuba nti twenkana mu mibiri (ng'oggyeeko omukwasi wa ggoolo), kituwa enkizo nti tusobola okufaafaagana nabo nga tetweralikiridde kutusukumasukuma.


text:
Okuva Exodus
Chapter 24
1 N'agamba Musa nti Linnya eri Mukama, ggwe ne Alooni, Nadabu, ne Abiku, n'ensanvu ey'abakadde ba Isiraeri; era musinzize wala:
2 Musa yekka asemberere Mukama; naye bo baleme okusembera so abantu baleme okulinnya awamu naye.
3 Musa n'ajja n'agamba abantu ebigambo byonna ebya Mukama, n'emisango gyonna: abantu bonna ne baddamu n'eddoboozi limu, ne boogera nti Ebigambo byonna Mukama by'ayogedde tulibikola.
4 Musa n'awandiika ebigambo byonna ebya Mukama, n'agolokoka enkya mu makya, n'azimba ekyoto wansi w'olusozi, n'empagi kkumi na bbiri, ng'ebika ekkumi n'ebibiri ebya Isiraeri.
5 N'atuma abavubuka ab'abaana ba Isiraeri, ne bookya ebyokwokya, ne bawaayo ebiweebwayo olw'emirembe eby'ente eri Mukama.
6 Musa n'atwala ekitundu ky'omusaayi, n'akifuka mu bibya; n'ekitundu ky'omusaayi, n'akimansira ku kyoto.
7 N'atoola ekitabo eky'endagaano, n'asoma mu matu g'abantu: ne boogera nti Byonna Mukama by'ayogedde tulibikola, era tuliwulira.
8 Musa n'atoola omusaayi, n'agumansira ku bantu, n'ayogera nti Laba omusaayi ogw'endagaano, Mukama gy'alagaanye nammwe mu bigambo bino byonna.
9 Musa n'alyoka alinnya, ne Alooni, Nadabu, ne Abiku, n'ensanvu ey'abakadde ba Isiraeri:
10 ne balaba Katonda wa Isiraeri; ne wansi w'ebigere bye ne waba ng'omulimu ogw'amayinja amaaliire aga safiro, agafaanana ng'eggulu lyennyini okutangaala.
11 So ku bakungu b'abaana ba Isiraeri n'atateekako mukono gwe: ne bamulaba Katonda, ne balya ne banywa:
12 Mukama n'agamba Musa nti Linnya gye ndi ku lusozi, obeereyo : nange ndikuwa ebipande by'amayinja, n'amateeka n'ekiragiro, bye mpandiise, obiyigirize.
13 Musa n'agolokoka ne Yoswa omuweereza we: Musa n'alinnya ku lusozi lwa Katonda.
14 N'agamba abakadde nti Mutulindirire wano, okutuusa lwe tulibajjira nate: ne Alooni ne Kuuli, laba, bali wamu nammwe: buli alina ensonga, asemberere bo.
15 Musa n'alinnya ku lusozi, ekire ne kibikka olusozi.
16 Ekitiibwa kya Mukama ne kibeera ku lusozi Sinaayi, ekire ne kirubikkira ennaku mukaaga: ku lunaku olw'omusanvu n'ayita Musa ng'ayima wakati w'ekire.
17 Ekifaananyi ky'ekitiibwa kya Mukama ne kiba ng'omuliro ogwaka ku ntikko y'olusozi mu maaso g'abaana ba Isiraeri.
18 Musa n'ayingira wakati mu kire, n'alinnya ku lusozi: Musa n'amala ku lusozi ennaku amakumi ana emisana n'ekiro.


text:
Bya Henry Kasomoko
OMUKAZI yafumise bba ekiso mu lubuto lwa kumulekeranga siringi 5000/ ez'akameeza.
Bino byabadde Kanyanya Kkomamboga ku Lwomukaaga nga bukya Brenda Sasaki 25 bweyafumise bba Dan Kwoba 36 gwalinamu abaana babiri ekiso mu lubuto ekyamuyuzizza ebyenda, ng'amulanga kumulekera siringi 5000/= so ngate ye yabadde ayagala 8000/=.
Sasaki yategeezezza nti ye nakawere era ssente ezo zaabadde tezimumala kulabirira baana.
Kigambibwa nti Kwoba akola ogw'obuzimbi abaddenga alekera Sasaki siringi 8000/= oluusi mutwalo kyokka ku Lwomukaaga yamulekeddewo siringi 5000/= ekyaggye Sasaki mu mbeera nasalawo okumulwanyisa era mu kavuuvungano kano Sasaki kwe kubaka akambe nakamusogga mu lubuto ne kamuyuza ebyenda.
Sasaki nga yewozaako
Wabula Sasaki yeewozezaako nti ye teyagenderedde kulumya bba wabula bwabadde busungu.
“Kwoba yakozesa akakisa olwokuba ndi nakawere nasalawo okukwanayo abakazi balala era ng’eno gyamalira ssente” Sasaki bweyategeezezza.
Kwoba yatemye omulanga ogwasombodde abatuuze abamuyoddeyodde ne bamuddusa mu ddwaliro e Mulago gyakyajanjabibwa.
Omusango Kwoba yagaanye okugwongerayo mu boobuyinza ng’agamba nti ziri nsonga zaabwe era talaba lwaki asiba maama w’abaana.


text:
Mikka Micah
Chapter 1
1 Ekigambo kya Mukama ekyaja eri Mikka, Omumolasuuti, mu mirembe gya Yosamu, Akazi, ne Keezeekiya, bassekabaka ba Yuda, kye yalaba ku Samaliya ne ku Yerusaalemi.
2 Muwulire, mmwe ab'amawanga mwenna; tega amatu go, ggwe ensi, n'ebyo byonna ebirimu; Mukama Katonda abe mujulirwa eri mmwe, Mukama ng'ayima mu yeekaalu ye entukuvu.
3 Kubanga, laba, Mukama ava mu kifo kye, alikka alitambulira ku bifo ebigulumivu eby'ensi.
4 N'ensozi zirisaanuuka wansi we n'enkonko ziryatika ng'ebisenge by'enjuki mu maaso g'omuliro, ng'amazzi agayiikira awali ebbanga.
5 Olw'okwonoona kwa Yakobo ebyo byonna biribaawo n'olw'ebibi eby'ennyumba ya Isiraeri. Okwonoona okwa Yakobo kiki? si Samaliya? ebifo ebigulumivu ebya Yuda kiki? si Yerusaalemi?
6 Kale ndifuula Samaliya ng'ekifunvu mu ttale; ng'ebizabbibu ebisimbe; nange ndisuula amayinja gaakyo mu lukonko, era ndyerula emisingi gyakyo.
7 Ebifaananyi byakyo byonna birisekulwasekulwa n'empeera zaakyo zonna ziryokebwa omuliro, nange ndizikiriza ebifaananyi byakyo byonna; kubanga yazikuŋŋaanya nga ziva mu mpeera ey'omukazi omwenzi, era ziridda eri empeera ey'omwenzi.
8 Kyendiva mpowoggana, ndikuba ebiwoobe, nditambula nga nnyambudde engoye zange era nga ndi bwereere; ndikaaba ng'ebibe, ndijoonajoona nga bamaaya.
9 Kubanga ebiwundu bye tebiwonyezeka; kubanga kituuse ne ku Yuda; kituuse ku luggi olwa wankaaki olw'abantu bange, era ku Yerusaalemi.
10 Temukibuulira mu Gaasi, temukaaba amaziga n'akatono: ku Besuleyafula nneekulukuunyizza mu nfuufu.
11 Muyite muveeyo, ggwe abeera mu Safiri, ng'oli bwereere, era ng'okwatibwa ensonyi; oyo abeera mu Zanani tavuddeemu; ebiwoobe bya Beswezeeri birikuggyako ekikondo kyakyo.
12 Kubanga oyo abeera mu Malosi yeeraliikirira ng'alindirira ebirungi; kubanga akabi kasse, kavudde eri Mukama ku luggi olwa wankaaki olwa Yerusaalemi.
13 Siba eggaali ku mbalaasi esinga embiro, ggwe abeera mu Lakisi: oyo ebibi kwe byasookera eri omuwala wa Sayuuni; kubanga ebyonoono bya Isiraeri byalabika mu ggwe.
14 Kyoliva owa ekirabo Molesesu-gaasi, eky'okusiibula; ennyumba za Akuzibu ziriba eky'obulimba eri bassekabaka ba Isiraeri.
15 Nkyagenda okuleeta gy'oli, ggwe abeera mu Malesa, oyo aliba nnannyini ggwe; ekitiibwa kya Isiraeri kirituuka era ku Adulamu.
16 Weemwe osalire enviiri abaana abakusanyusa; gaziya ekiwalaata kyo ng'empungu; kubanga bakuggiddwako bagenze mu kusibibwa.


text:
Engero Proverbs
Chapter 30
1 Ebigambo bya Aguli mutabani wa Yake; ebyalagulwa. Omusajja agamba Isyeri, Isyeri ne Ukali;
2 Nti Mazima nninga ensolo okusinga omuntu yenna, So sirina kutegeera kwa muntu:
3 So siyiganga magezi, So sirina kumanya kw'oyo Omutukuvu.
4 Ani eyali alinnye mu ggulu n'akka? Ani eyali akuŋŋaanyizza empewo mu bikonde bye? Ani eyali asibye amazzi mu kyambalo kye? Ani eyali anywezezza enkomerero zonna ez'ensi. Erinnya lye ye ani, n'omwana we erinnya lye ye ani, oba ng'omanyi?
5 Buli kigambo kya Katonda kikemebwa: Aba ngabo eri abo abamwesiga.
6 Toyongeranga ku bigambo bye, Aleme okukunenyanga naawe n'olabika ng'omulimba.
7 Nkusabye ebigambo bibiri; Tonnyima nga sinnafa:
8 Ggyangawo ebigambo ebitaliimu n'eby'obulimba bibe wala nange: Tompanga bwavu newakubadde obugagga; Ndisanga emmere gye nneetaaga:
9 Nneme okukkutanga ne nkwegaana ne njogera nti Mukama ye ani? Era nnemenga okuba omwavu ne nziba, Ne njogera bubi erinnya lya Katonda wange.
10 Towaayirizanga muddu eri mukama we, Alemenga okukukolimira naawe n'olowoozebwa ng'ozizza omusango.
11 Waliwo abantu abakolimira kitaabwe; So tebasabira nnyaabwe omukisa.
12 Waliwo abantu ababa abalongoofu mu maaso gaabwe bo, Era naye tebanaazibwako empitambi yaabwe.
13 Waliwo abantu, amaaso gaabwe nga malalambavu! N'ebikowe byabwe bigulumizibwa.
14 Waliwo abantu amannyo gaabwe bitala, n'amasongezo gaabwe bwambe, Okulya abaavu okubamalawo ku nsi, n'abeetaaga mu bantu.
15 Ekinoso kirina abawala baakyo babiri aboogerera waggulu nti Mpa, mpa. Waliwo ebintu bisatu ebitakkuta ennaku zonna, Weewaawo, ebina ebitayogera nti Lekera awo:
16 Amagombe; n'olubuto olugumba; N'ensi etekkuta mazzi; N'omuliro ogutayogera nti Lekera awo.
17 Eriiso erikudaalira kitaawe, Ne linyooma okugondera nnyina, Bannamuŋŋoona ab'omu kiwonvu baliriggyamu, N'empungu ziririrya.
18 Waliwo ebigambo bisatu eby'ekitalo ebinnema, Weewaawo, ebina bye ssimanyi:
19 Ekkubo ery'empungu mu bbanga; Ekkubo ery'omusota ku lwazi; Ekkubo ery'eryato wakati mu nnyanja; N'ekkubo ery'omusajja n'omuwala.
20 Bwe lityo bwe libeera ekkubo ery'omukazi omwenzi; Alya n'asangula ku mimwa gye, N'ayogera nti Siriiko bubi bwe nkoze.
21 Ensi ekankanira ebigambo bisatu, Era ebina by'eteyinza kugumiikiriza:
22 Omuddu bw'aba kabaka; N'omusirusiru bw'akkuta emmere;
23 Omukazi omugwagwa bw'afumbirwa; N'omuzaana asikira mugole we.
24 Waliwo ebintu bina ebitono ku nsi, Naye birina amagezi mangi nnyo nnyini:
25 Enkolooto lye ggwanga eritalina maanyi, Naye zeeterekera emmere yaazo mu kyeya;
26 Obumyu buntu bunafu, Naye bwezimbira ennyumba zaabwo mu mayinja;
27 Enzige tezirina kabaka, Naye zitabaala zonna bibiina bibiina;
28 Omunya gukwata n'engalo zaagwo, Naye gubeera mu mayumba ga bakabaka.
29 Waliwo ebintu bisatu ebyesimba obulungi mu kutambula kwabyo, Weewaawo, ebina ebyesimba obulungi mu kugenda:
30 Empologoma esinga ensolo zonna amaanyi, So tewali gy'esegulira yonna;
31 Embwa enjizzi; era n'embuzi ennume; Ne kabaka atagolokokerwako.
32 Oba ng'okoze eby'obusirusiru nga weegulumiza, Oba ng'olowoozezza obubi, Teekanga omukono gwo ku kamwa ko.
33 Kubanga okusunda amata kuleeta omuzigo, N'okunyigiriza ennyindo kuleeta omusaayi: N'okunyigiriza kw'obusungu bwe kutyo kuleeta oluyombo.


text:
Chapter 11
1 Awo bwe baali banaatera okutuuka e Yerusaalemi nga batuuse e Besufaage n'e Bessaniya, ku lusozi olwa Zeyituuni, n'atuma ku bayigirizwa be babiri,
2 n'abagamba nti Mugende mu mbuga ebali mu maaso: amangu ago bwe munaayingira omwo, munaalaba omwana gw'endogoyi ogusibiddwa, oguteebagalwangako muntu n'akatono; muguyimbule, muguleete.
3 Omuntu bw'abagamba nti Mukola ki ekyo? mugamba nti Mukama waffe ye agwetaaga; amangu ago anaaguweereza eno.
4 Ne bagenda, ne basanga omwana gw'endogoyi nga gusibiddwa ku mulyango ebweru mu luguudo; ne baguyimbula.
5 Abamu ku abo abaali bayimirikide awo ne babagamba nti Mukola ki okuyimbula omwana gw'endogoyi?
6 Ne babagamba nga Yesu bwe yabagamba: ne babaleka.
7 Ne baleeta omwana gw'endogoyi eri Yesu, ne bagusuulako engoye zaabwe; n'agwebagala.
8 Bangi ne baaliira engoye zaabwe mu kkubo; abalala ne baaliira amalagala g'emiti, ge baatema mu nnimiro.
9 Abaali bakulembedde n'abaali bava ennyuma ne boogerera waggulu nti Ozaana; Aweereddwa omukisa ajja mu linnya lya Mukama:
10 Buweereddwa omu kisa obwakabaka obujja, obwajjajja ffe Dawudi: Ozaana waggulu ennyo.
11 N'atuuka ku Yerusaalemi n'ayingira mu yeekaalu; bwe yamala okwetoolooza amaaso okulaba byonna, obudde bwali nga buwungeera, n'afuluma n'agenda e Bessaniya n'ekkumi n'ababiri.
12 Awo bwe bwakya enkya, bwe baali bavudde mu Bessaniya n'alumwa enjala.
13 Awo bwe yalengera omutiini oguliko amalagala n'agutuukako, era wozzi alabeko ekintu: awo bwe yagutuukako, n'atalabako kintu wabula amalagala kubanga si bye byali ebiro by'ettiini.
14 N'addamu n'agugamba nti Okusooka leero okutuusa emirembe n'emirembe omuntu talyanga ku bibala byo. Abayigirizwa be ne bawulira.
15 Awo ne batuuka e Yerusaalemi, n'ayingira mu yeekaalu n'asooka okugoba abaali batunda n'abagulira mu yeekaalu, n'avuunika emmeeza ez'abawaanyisa effeeza, n'entebe z'abo abaali batunda amayiba;
16 n'ataganya muntu okuyisa ekibya mu yeekaalu.
17 N'ayigiriza, n'abagamba nti Tekyawandiikibwa nti Ennyumba yange eneeyitibwanga nnyumba ya kusabirangamu amawanga gonna? naye mmwe mugifudde mpuku ya banyazi.
18 Bakabona abakulu n'abawandiisi bwe baakiwulira, ne basala amagezi bwe banaamutta: kubanga baamutya, kubanga ebibiina byonna baawuniikirira olw'okuyigiriza kwe.
19 Awo buli kawungeezi yafulumanga mu kibuga.
20 Awo bwe bwakya enkya bwe baali nga bayita, ne balaba omutiini nga guvudde ku kikolo okukala.
21 Peetero bwe yajjukira n'amugamba nti Labbi, laba, omutiini gwe wakolimira gukaze.
22 Yesu n'addamu n'abagamba nti Mube n'okukkiriza mu Katonda.
23 Mazima mbagamba nti Buli aligamba olusozi luno nti Sigulibwa; osuulibwe mu nnyanja; nga tabuusabuusa mu mutima gwe naye ng'akkiza nga kyayogera kikolebwa, alikiweebwa.
24 Kyenva mbagamba nti Ebigambo byonna byonna bye musaba n'okwegayirira, mukkirize ga mubiweereddwa, era mulibifuna.
25 Awo bwe munaayimiriranga nga musaba, musonyiwenga, bwe mubanga n'ekigambo ku muntu; ne Kitammwe ali mu ggulu abasonyiwe ebyonoono byammwe.
26 Naye bwe mutasonyiwa, era ne Kitammwe ali mu ggulu talisonyiwa byonoono byammwe.
27 Ate ne batuuka e Yerusaalemi; awo bwe yali ng'atambula mu yeekaalu, ne bajja w'ali bakabona abakulu n'abawandiisi n'abakadde;
28 ne bamugamba nti Buyinza ki obukukoza bino? Oba ani eyakuwa obuyinza buno okukola bino?
29 Awo Yesu n'abagamba nti Naye kambabuuze mmwe ekigambo kimu, munziremu, nange nnaabuulira mmwe obuyinza bwe buli obunkoza bino.
30 Okubatiza kwa Yokaana kwava mu ggulu, nantiki mu bantu? munziremu.
31 Ne beebuuzaganya bokka na bokka nga bagamba nti Bwe tunaagamba nti Kwava mu ggulu; anaagamba nti Kale kiki ekyabalobera okumukkiriza?
32 Naye bwe tunaagamba nti Kwava mu bantu - baatya abantu; kubanga bonna baalowooza mazima Yokaana okuba nnabbi.
33 Ne baddamu Yesu, ne bamugamba nti Tetumanyi. Yesu n'abagamba nti Era nange siibabuulire obuyinza bwe buli obunkoza bino.


text:
Omubuulizi Ecclesiastes
Chapter 4
1 Awo ne nzirayo ne ndaba okujooga kwonna kwe bajooga wansi w'enjuba: era, laba, amaziga g'abo abajoogebwa, so nga tebalina abasanyusa; n'obuyinza nga buli ku luuyi lw'abajoozi baabwe, naye no nga tebalina abasanyusa.
2 Kyennava ntendereza abafu abaamala okufa okusinga abalamu abakyalaba;
3 weewaawo, ne ndowooza okusinga bombi oyo atannabaawo, atalabanga mulimu mubi ogukolebwa wansi w'enjuba.
4 Awo ne ndyoka ndaba okutegana kwonna na buli mulimu ogw'amagezi, ng'olwekyo omuntu kyava amukwatirwa munne obuggya. Era n'ekyo butaliimu na kugoberera mpewo.
5 Omusirusiru afunya emikono gye, n'alya omubiri gwe ye.
6 Olubatu lumu wamu n'okutereera lusinga embatu bbiri wamu n'okutegana n'okugoberera empewo.
7 Awo ne nzirayo ne ndaba obutaliimu wansi w'enjuba.
8 Wabaawo ali omu, nga talina wa kubiri; weewaawo, talina mwana newakubadde ow'oluganda: naye okutegana kwe kwonna tekuliiko we kukoma, so n'amaaso ge tegakkuta bugagga. Kale nteganira ani, bw'ayogera, ne nnyima emmeeme yange ebirungi? Era n'ekyo butaliimu, weewaawo, kweraliikirira kungi.
9 Babiri basinga omu; kubanga baba n'empeera ennungi olw'okutegana kwabwe.
10 Kubanga bwe bagwa omu aliyimusa munne: naye zimusanze oyo ali yekka bw'agwa, so nga talina munne amuyimusa.
11 Nate babiri bwe bagalamirira awamu, lwe babuguma: naye omu ayinza atya okubuguma bw'aba yekka?
12 Era omuntu bw'asinga oyo ali yekka, ababiri be balimusobola; n'omugwa ogw'emiyondo esatu tegutera kukutuka.
13 Omulenzi omwavu omugezigezi asinga kabaka omukadde omusirusiru atakyamanyi kubuulirirwa.
14 Kubanga mu kkomera mwe yava okuba kabaka; weewaawo, ne mu bwakabaka bwe yazaalibwa nga mwavu.
15 Nalaba abalamu bonna abatambulira wansi w'enjuba, nga baali wamu n'omulenzi, ow'okubiri, eyayimirira mu kifo kye.
16 Abantu bonna tebaaliko gye bakoma, abo bonna be yakulira: naye abo abalibaawo oluvannyuma lwe tebalimusanyukira. Mazima era n'ekyo butaliimu na kugoberera mpewo.


text:
2 Ebyomumirembe 2 Chronicles
Chapter 22
1 Awo abaabeeranga mu Yerusaalemi ne bafuula Akaziya omwana we omuto kabaka mu kifo kye: kubanga ekibiina ky'abasajja abajja n'Abawalabu mu lusiisira baali basse abakulu bonna. Awo Akaziya mutabani wa Yekolaamu kabaka wa Yuda n'afuga.
2 Akaziya yali yaakamaze emyaka amakumi ana mu ebiri bwe yatanula okufuga; n’afugira omwaka gumu mu Yerusaalemi. Ne nnyina erinnya lye yali Asaliya muwala wa Omuli.
3 Era naye n'atambulira mu makubo g'ennyumba ya Akabu: kubanga nnyina ye yamuweereranga okukola obubi.
4 N'akolanga ebyali mu maaso ga Mukama ebibi ng'ennyumba ya Akabu bwe baakolanga: kubanga abo be baamuweereranga, kitaawe ng'amaze okufa, okumuzikiriza.
5 Era yatambulanga ng'okuteesa kwabwe bwe kwali n'agenda ne Yekolaamu mutabani wa Akabu kabaka wa Isiraeri okulwana ne Kazayeeri kabaka w'e Busuuli e Lamosugireyaadi: Abasuuli ne bafumita Yolaamu ekiwundu.
6 Awo n'akomawo okuwonera e Yezuleeri ebiwundu bye baamufumitira e Laama bwe yalwana ne Kazayeeri kabaka w'e Busuuli. Azaliya mutabani wa Yekolaamu kabaka wa Yuda n'aserengeta okulambula Yekolaamu mutabani wa Akabu e Yezuleeri kubanga alwadde:
7 Era okuzikirira kwa Akaziya kwava eri Katonda, kubanga yagenda eri Yolaamu: kubanga bwe yajja, n'agenda ne Yekolaamu eri Yeeku mutabani wa Nimusu Mukama gwe yali afuseeko amafuta okumalawo ennyumba ya Akabu.
8 Awo olwatuuka Yeeku bwe yali ng'akomekkereza omusango ku nnyumba ya Akabu n'asanga abakulu ba Yuda n'abaana ba baganda ba Akaziya nga baweereza Akaziya, n'abatta.
9 N'anoonya Akaziya ne bamukwata, (era yali nga yeekwese mu Samaliya,) ne bamuleeta eri Yeeku ne bamutta; ne bamuziika, kubanga baayogera nti Ye mutabani wa Yekosafaati eyanoonya Mukama n'omutima gwe gwonna. Ennyumba ya Akaziya n'eteba na maanyi okunyweeza obwakabaka.
10 Awo Asaliya nnyina Akaziya bwe yalaba omwana we ng'afudde, n’agolokoka n'azikiriza ezzadde lyonna erya kabaka ery'ennyumba ya Yuda.
11 Naye Yekosabeyaasi muwala wa kabaka n'atwala Yowaasi mutabani wa Akaziya n'amubba n'amuggya mu baana ba kabaka abattibwa, n'amuteeka n'omulezi we, mu kisenge ekisulibwamu. Awo Yekosabeyaasi muwala wa kabaka Yekolaamu muka Yekoyaada kabona, (kubanga yali muganda wa Akaziya,) n'amukweka Asaliya, n'atamutta.
12 Awo n'abeera naye ng'akwekeddwa mu nnyumba ya Mukama n'amala emyaka mukaaga: Asaliya n'afuga ensi.


text:
Essuula 11
1 Abatume n'ab'oluganda abaali mu Buyudaaya ne bawulira ng'amawanga nabo bakkirizza ekigambo kya Katonda.
2 Awo Peetero bwe yayambuka e Yerusaalemi, bali abakomole ne bawakana naye
3 nga bagamba nti Wagenda mu bantu abatali bakomole n'olya nabo.
4 Naye Peetero n'atanula n'abannyonnyola kinnakimu ng'agamba nti
5 Nze nnali mu kibuga Yopa nga nsaba; omwoyo gwange ne guwaanyisibwa, ne ndaba mu kwolesebwa ekintu nga kikka ng'essuuka ennene, nga kikwatiddwa ku birenge ebina okussibwa nga kiva mu ggulu, ne kinjijira:
6 bwe nneekaliriza amaaso ne ndowooza ne ndaba ebisolo by'oku nsi ebirina amagulu ana n'ebisolo eby'omu nsiko, n'eby'ekulula n'ennyonyi ez'omu bbanga.
7 Era ne mpulira eddoboozi nga liŋŋamba nti Peetero, yimirira osale olye.
8 Naye neŋŋamba nti Nedda, Mukama wange; kubanga ekintu eky'omuzizo newakubadde ekibi tekiyingiranga mu kamwa kange n'akatono.
9 Naye eddoboozi ne linziramu omulundi ogw'okubiri nga liva mu ggulu nti Katonda bye yalongoosa tobifuulanga ggwe bya muzizo.
10 Ne kiba bwe kityo emirundi esatu; byonna ne birinnyisibwa nate mu ggulu.
11 Kale, laba, amangu ago abantu basatu baali nga bayimiridde mu maaso g'ennyumba mwe twali, abaatumibwa gye ndi okuva e Kayisaliya.
12 Omwoyo n'aŋŋamba okugenda nabo, obutayawula. Bano ab'oluganda omukaaga ne bagenda nange, ne tuyingira mu nnyumba y'oli;
13 n'atubuulira bwe yalaba malayika mu nnyumba ye ng'ayimiridde ng'agamba nti Tuma e Yopa oyite Simooni erinnya lye ery'okubiri Peetero;
14 alikubuulira ebigambo ebirikulokola ggwe n'ennyumba yo yonna.
15 Bwe nnali kye njije ntanule okwogera, Omwoyo Omutukuvu n'abagwako era nga bwe yasookera ku ffe.
16 Ne njijukira ekigambo kya Mukama waffe bwe yayogera nti Yokaana yabatiza na mazzi, naye mmwe mulibatizibwa na Mwoyo Mutukuvu.
17 Kale Katonda oba nga abawadde ekirabo ekyo nga ffe okwenkanankana, bwe twakkiriza Mukama waffe Yesu Kristo, nze nnali ani eyandiyinzizza okuziyiza Katonda?
18 Bwe baawulira ebyo ne basirika, ne bagulumiza Katonda nga bagamba nti Kale Katonda; awadde n'ab'amawanga okwenenya okutuuka ku bulamu.
19 N'abo abaasaasaana mu kuyigganyizibwa okwaliwo ku Suteefano ne batambula okutuuka e Foyiniiki ne Kupulo ne Antiyokiya, ne batabuulira kigambo muntu mulala wabula Abayudaaya bokka.
20 Naye waaliwo abantu mu bo ab'e Kupulo n'ab'e Kuleene, abo bwe baatuuka mu Antiyokiya bo ne boogera n'Abayonaani, nga babuulira Mukama waffe Yesu.
21 N'omukono gwa Mukama waffe gwali nabo: ekibiina kinene eky'abakkiriza ne bakyukira Mukama waffe.
22 Ekigambo ekyo ne kiwulirwa okutuuka mu matu g'ekkanisa eyali mu Yerusaalemi; ne batuma Balunabba okutuuka mu Antiyokiya:
23 naye bwe yamala okutuuka n'alaba ekisa kya Katonda n'asanyuka, n'ababuulirira bonna nti Mumalirire mu mutima okwekwata ku Mukama waffe:
24 kubanga yali muntu mulungi, n'ajjula Omwoyo Omutukuvu n'okukkiriza. Ekibiina kinene ne kireetebwa eri Mukama waffe.
25 N'avaayo okugenda e Taluso okunoonya Sawulo:
26 bwe yamala okumulaba n'amuleeta mu Antiyokiya. Awo olwatuuka ne bamala mwaka mulamba nga bakuŋŋaana n'ekkanisa ne bayigiriza ekibiina kinene: abayigirizwa ne basooka okuyitibwa Abakristaayo mu Antiyokiya.
27 Mu nnaku ezo bannabbi ne bava e Yerusaalemi okutuuka Antiyoklya.
28 N'ayimirira omu ku bo, erinnya lye Agabo, n'abuulira ku bw'Omwoyo nti Waliba enjala nnyingi mu nsi zonna: nayo yabaawo ku mirembe gya Kulawudiyo.
29 Abayigirizwa, buli muntu nga bwe yalina ebintu, ne bateesa okuweereza ab'oluganda abaali batuula e Buyudaaya:
30 n'okukola ne bakola bwe batyo ne baweereza abakadde mu mukono gwa Balunabba ne Sawulo.


text:
Yeremiya Jeremiah
Chapter 18
1 Ekigambo ekyajjira Yeremiya okuva eri Mukama nti
2 Golokoka oserengete eri ennyumba ey'omubumbi, era eyo gye nnaakuwuliriza ebigambo byange.
3 Awo ne nserengeta eri ennyumba ey'omubumbi, kale, laba, ng'akolera omulimu gwe ku bannamuziga.
4 Awo ekintu kye yali akola n'ebbumba bwe kyayonoonekera mu mukono gw'omubumbi, n'akibumba nate okuba ekintu ekirala ng'omubumbi bwe yasiima okukibumba.
5 Awo ekigambo kya Mukama ne kinjijira nga kyogera nti
6 Ai ennyumba ya Isiraeri, nze siyinza kubakola ng'omubumbi ono? bw'ayogera Mukama. Laba, ebbumba nga bwe liri mu mukono gw'omubumbi, nammwe bwe muli bwe mutyo mu mukono gwange, ai ennyumba ya Isiraeri.
7 Bwe ndiba nga njogedde ku ggwanga ne ku bwakabaka, okusimbula n'okumenya n'okuzikiriza;
8 eggwanga eryo lye njogeddeko bwe lirikyuka okuleka obubi bwabwe, ndyejjusa obubi bwe nnali ndowooza okubakola.
9 Bwe ndiba nga njogedde ku ggwanga ne ku bwakabaka, okulizimba n'okulisimba;
10 bwe lirikola obubi mu maaso gange, obutawulira ddoboozi lyange, kale ndyejjusa obulungi bwe nnayogera okukola okubagasa.
11 Kale nno gamba abasajja ba Yuda n'abali mu Yerusaalemi nti Bw'ati bw'ayogera Mukama nti Laba, mbateesezzaako obubi era mbasalira amagezi: mukomeewo nno buli muntu ng'ava mu kkubo lye ebbi, mulongoose amakubo gammwe n'ebikolwa byammwe.
12 Naye ne boogera nti Tewali ssuubi: kubanga tunaatambulanga okugoberera ebyo bye twagunja ffe, era tunaakolanga buli muntu ng'obukakanyavu bw'omutima gwe omubi bwe buli.
13 Mukama kyava ayogera bw'ati nti Mubuuze nno mu mawanga eyali awulidde ebigambo ebyenkana awo; omuwala wa Isiraeri akoze ekigambo eky'ekivve ennyo.
14 Omuzira oguli ku Lebanooni guliggweerawo ku lwazi olw'oku ttale? amazzi amannyogovu agakulukuta agava ewala galikalira?
15 Kubanga abantu bange banneerabidde, bookerezza obubaane ebitaliimu; era babeesittazizza mu makubo gaabwe, mu makubo ag'edda, okutambulira mu mpenda, mu kkubo eritali ssende;
16 okufuula ensi yaabwe ekyewuunyo n'okusoozebwanga ennaku zonna; buli muntu anaayitangawo aneewuunyanga n'anyeenya omutwe gwe.
17 Ndibasaasaanya nga n'embuyaga eziva ebuvanjuba mu maaso g'omulabe; nditunuulira amabega gaabwe so si maaso gaabwe ku lunaku mwe balirabira obuyinike.
18 Awo ne balyoka boogera nti Mujje tumusalire Yeremiya amagezi; kubanga amateeka tegalibula awali kabona, newakubadde okuteesa awali ow'amagezi, newakubadde ekigambo awali nnabbi: Mujje tumukube n'olulimi, tuleme okussaayo omwoyo eri ebigambo bye n'ekimu.
19 Ssaayo omwoyo eri nze, ai Mukama, owulire eddoboozi ly'abo abampakanya.
20 Obubi bulisasulwa olw'obulungi? kubanga basimidde emmeeme yange obunnya. Jjukira bwe nnayimirira mu maaso go okuboogerera bo ebirungi okukyusa ekiruyi kyo kibaveeko.
21 Kale waayo abaana baabwe eri enjala, obagabule eri obuyinza obw'ekitala; bakazi baabwe bafiirwe abaana baabwe era babe bannamwandu; n'abasajja baabwe battibwe, n'abalenzi baabwe bafumitibwe n'ekitala mu lutalo.
22 Okukaaba kuwulirwe okuva mu nnyumba zaabwe, bw'olibaleetako ekibiina nga tebamanyiridde: kubanga basimye obunnya okunkwata, era bakwekedde ebigere byange ebyambika.
23 Era naye, Mukama, ggwe omanyi byonna bye bateesa okunzita; tosonyiwa bubi bwabwe, so tosangula kwonoona kwabwe mu maaso go: naye basuulibwe mi maaso go; obabonereze mu kiseera eky'obusungu bwo.


text:
Ekyamateeka Deuteronomy
Chapter 1
1 Bino bye bigambo Musa bye yabuulira Isiraeri yenna emitala wa Yoludaani mu ddungu, mu Alaba awoolekera Sufu, wakati We Palani ne Toferi ne Labani ne Kazerosi ne Dizakabu.
2 Lwe lugendo olw'ennaku ekkumi n'olumu okuva e Kolebu okuyita awali olusozi Seyiri okutuuka e Kadesubanea.
3 Awo olwatuuka mu mwaka ogw'amakumi ana, mu mwezi ogw'ekkumi n'ogumu, ku lunaku olw'omwezi ogw'olubereberye, Musa n'ayogera n'abaana ba Isiraeri, nga byonna bwe byali Mukama bye yamulagira okubabuulira;
4 bwe yamala okutta Sikoni kabaka w'Abamoli, eyatuulanga mu Kesuboni, ne Ogi kabaka We Basani, eyatuulanga mu Asutaloosi, mu Ederei:
5 emitala wa Yoludaani, mu nsi ya Mowaabu, Musa gye yatanulira okulangira amateeka gano,
6 ng'ayogera nti Mukama Katonda waffe yayogerera naffe ku Kolebu, ng'ayogera nti Mwaludde okutuula ku lusozi luno:
7 mukyuke, mutambule, mugende mu nsi ey'ensozi ey'Abamoli, ne mu bifo byonna ebiriraanyeewo, mu Alaba, mu nsi ey'ensozi, ey'olusenyi, ne mu Bukiika obwa ddyo, ne ku ttale ly'ennyanja, ensi y’Abakanani, ne Lebanooni, okutuuka ku mugga omunene, omugga Fulaati.
8 Laba, ensi ngitadde mu maaso gammwe: muyingire, mulye ensi Mukama gye yalayirira bajjajja bammwe, Ibulayimu, ne Isaaka, ne Yakobo, okubawa bo n'ezzadde lyabwe eririddawo.
9 Nange nnayogera nammwe mu biro ebyo, nga ŋŋamba nti Nze siyinza kubasitula nzekka:
10 Mukama Katonda wammwe abongedde, era, laba, leero muli ng’emmunyeenye ez’omu ggullu okuba obungi.
11 Mukama, Katonda wa bajjajja bammwe, abongere emirundi lukumi okusinga nga bwe muli, era abawe omukisa, nga bwe yabasuubiza!
12 Nze nnyinza ntya nzekka okusitula okutegana kwammwe n'omugugu gwammwe n'okuyomba kwammwe?
13 Mwetwalire abasajja ab'amagezi era abategeevu era ab'amaanyi, ng'ebika byammwe bwe biri, nange ndibafuula abakulu bammwe.
14 Nammwe ne muddamu ne mwogera nti Ekigambo ky'oyogedde kirungi ffe okukikola.
15 Kale ne ntwala abakulu b'ebika byammwe, abasajja ab'amagezi, era ab'amaanyi, ne mbafuula abakulu bammwe, abaami b'enkumi, era abaami b'ebikumi, era abaami b'ataano, era abaami b'amakumi, era abamyuka, ng'ebika byammwe bwe biri.
16 Era nnakuutira abalamuzi bammwe mu biro ebyo, nga njogera nti Muwulirenga ensonga za baganda bammwe, musalirenga emisango egy'ensonga omuntu ne muganda we ne munnaggwanga ali awamu naye.
17 Temusalirizanga bwe munaasalanga emisango; munaawuliranga abato n'abakulu okubenkanyankanya; temutyanga maaso ga muntu; kubanga omusango gwa Katonda: era ensonga eneebalemanga mugireetanga gye ndi, nange naagiwuliranga.
18 Era nabalagira mu biro ebyo byonna eby'abagwanira okukola.
19 Awo ne tutambula okuva e Kolebu, ne tuyita mu ddungu liri lyonna eddene ery'entiisa lye mwalaba mu kkubo eriyita mu nsi ey’ensozi ey’Abamoli, nga Mukama Katonda waffe bwe yatulagira; ne tutuuka e Kadesubanea.
20 Ne mbagamba nti Mutuuse mu nsi ey’ensozi ey’Abamoli, Mukama Katonda waffe gy’atuwa.
21 Laba, Mukama Katonda wo attadde ensi mu maaso go: yambuka olye nga Mukama Katonda wa bajjajja bo bwe yakugamba; totya so tokankana.
22 Ne musemberera buli muntu ku mmwe, ne mwogera nti Tutume abantu abanatukulembera, batume abantu abaatukulembera, batukulemberere ensi, bakomewo batubuulire ekkubo bwe liri lye tuba twambukiramu, n’ebibuga bwe biri mwe tulituuka.
23 Ekigambo ekyo ne kinsanyusa nnyo: ne nnonda ku mmwe abantu kkumi na babiri, buli kika omuntu omu:
24 ne bakyuka ne balinnya ku lusozi, ne batuuka mu kiwonvu kya Esukoli, ne bakiketta.
25 Ne batwala ku bibala by'ensi mu ngalo zaabwe, ne babireeta gye tuli, ne batubuulira ne boogera nti Ensi eyo nnungi Mukama Katonda waffe gy'atuwa.
26 Naye mmwe ne mutakkiriza kwambuka, naye ne mujeemera ekiragiro kya Mukama Katonda wammwe:
27 ne mwemulugunyiza mu weema zammwe, ne mwogera nti Kubanga Mukama yatukyawa, kyeyava atuggya mu nsi y'e Misiri, okutugabula mu mikono gy'Abamoli, okutuzikiriza.
28 Twambuka wa? baganda baffe batusaanuusizza emitima gyaffe, nga boogera nti Abantu banene bawanvu okusinga ffe; ebibuga binene, byazimbibwako ebigo okutuuka mu ggulu; era twalabayo abaana ba Abanaki.
29 Awo ne ndyoka mbagamba nti Temubatya, so temubatekemukira.
30 Mukama Katonda wammwe abakulembera ye anaabalwaniriranga, nga byonna bwe byali bye yabakolera mu Misiri mu maaso gammwe;
31 ne mu ddungu, mwe walabira Mukama Katonda wo bwe yakusitula ng'omusajja bw'asitula omwana we, mu kkubo lyonna lye mwayitamu, okutuusa lwe mwatuuka mu kifo kino.
32 Naye mu kigambo ekyo temwakkiriza Mukama Katonda wammwe,
33 eyabakulemberanga mu kkubo, okubanoonyezanga ekifo eky'okukubiramu eweema zammwe, ng'ayima mu muliro ekiro, okubalaganga ekkubo lye munaayitamu, ne mu kire emisana.
34 Awo Mukama n'awulira eddoboozi ly'ebigambo byammwe, n'asunguwala, n'alayira ng'ayogera nti
35 Mazima tewalibawo n'omu ku bantu bano ab'emirembe gino emibi aliraba ensi ennungi, gye nnalayirira okuwa bajjajja bammwe,
36 wabula Kalebu omwana wa Yefune, oyo y'aligiraba; era oyo ndimuwa ensi gye yalinnyako n'abaana be: kubanga yagoberera Mukama mu byonna:
37 Mukama n'ansunguwalira nze ku bwammwe, ng'ayogera nti Naawe toliyingira omwo:
38 Yoswa omwana wa Nuni, ayimirira mu maaso go, oyo aliyingira omwo: mugumye omwoyo; kubanga ye aligisisa Isiraeri.
39 Era n'abaana bammwe abato, be mwayogera nga bagenda okuba omwandu, n'abaana bammwe, abatamanyi leero birungi newakubadde ebibi, bo baliyingira omwo, era ndigibawa bo, era baligirya.
40 Naye mmwe mukyuke mutambule mu ddungu mu kkubo eriyita mu Nnyanja Emmyufu.
41 Ne mulyoka muddamu ne muŋŋamba nti Tusobezza ku Mukama; tunaayambuka ne tulwana, nga byonna bwe biri Mukama Katonda waffe bye yatulagira. Ne mwesiba buli muntu ebibye eby'okulwanyisa, ne mwanguwa okulinnya ku lusozi.
42 Awo Mukama n'aŋŋamba nti Bagambe nti Temulinnya so temulwana; kubanga nze siri mu mmwe; muleme okugobebwa mu maaso g'abalabe bammwe:
43 Awo ne njogera nammwe, ne mutawulira; naye ne mujeemera ekiragiro kya Mukama ne mukwatibwa amalala, ne mulinnya ku lusozi.
44 Awo Abamoli abaatuulanga ku lusozi olwo, ne bafuluma okubalumba ne babagoba, ng'enjuki bwe zikola, ne babakubirakubira ku Seyiri okutuusa ku Koluma.
45 Ne muddayo ne mukaaba amaziga mu maaso ga Mukama; naye Mukama n'atawulira ddoboozi lyammwe, so n'atabategera kutu.
46 Awo ne mutuulira mu Kadesi ennaku nnyingi, ng'ennaku bwe ziri ze mwamalayo.


text:
Nkumila Omukwano – Aziz Azion
Verse 1
Nze nkulinze nobula, mukwano gwange nga sikulaba
Okuva bwewandeka wanno, obulamu bwange tebweyagala
Ago amasimu nenkuba, onzikkakanye nga sikufuna
Mumutima nenyolwa, omwagala wange bamuntunte ko
Kubulungo bwoliko, gyoyita osatizza nkumu
Wobeera tonadda, obulamu bwange tebweyagala
Nkumil’omukwano, honey nange nkwekumire
Chorus
Nkumil’omukwano mama, mpulira mbule okwejussa
Wadde abalabe eyo bangyi, abakulimbalimba bo sibesigwa
Nitutiye mapenzi baby, sigya kujuzza
Katiwamuna nuyo mapenzi wotesiyowakweli
Verse 2
Tolowoza nti bulimba, mwana wattu nga wa sesera
Wandag’omukwano, ogwekimemete nenzigwamu
Omukwano bwegutyo, okwagal’omuntu guba mutima
Abamu betulab’eyo, bwayagal’omuntu aba tamwagala
Afakimu kukumanya, nga bwewatondwa nga gwe tomulaba
Nze nzijja mwabo, love yange yo yalubelera…
(Chorus)
Verse 3
Wobula wendi ntabuka ntawa, nendowoza ku gayaye agakutwala
Nsubiza bambi toliba mubanda, nobuuka wo nago negakutwala
Wampagula mukwano labayo, lwesiri nawe siberamu ndasi
Oli mulungi osanide, empisa zo zisaana nze, katino tambula obasalize
Abateesi kibanugune, abasubira okutwawula baabi…
Bridge
Songea mpenzi, yeah… yeah…
Yegwe wange, yeah… yeah…
X2
(Chorus) X2
LIKE THESE LYRICS?
THEN PLAY THE SONG!
Posted on June 25, 2012, in RnB and tagged aziz azion, aziz azion lyrics, lyrics, nkumila omukwano by aziz azion, nkumila omukwano lyrics by aziz azion, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Essuula 9
1 Kubanga eby'okuweereza abatukuvu tekinneetaagisa kubibawandiikira:
2 kubanga mmanyi okwagala kwammwe, kwe nneenyumiririzaamu eri ab'e Makedoni ku lwammwe, nga Akaya yaakamala omwaka gumu okweteekateeka; n'okunyiikira kwammwe kwakubiriza bangi mu bo.
3 Naye ntuma ab'oluganda, okwenyumiriza kwaffe ku lwammwe kuleme okuba okw'obwereere mu kigambo ekyo; nga bwe njogedde, mulyoke mweteeketeeke:
4 mpozzi ab'e Makedoni abalala bwe balijja nange, bwebalibasanga nga temweteeseteese, ffe (obutoogera mmwe) tuleme okukwatibwa ensonyi mu kusuubira okwo.
5 Kyenvudde ndowooza nga kiŋŋwanidde okwegayirira ab'oluganda, bankulembere: okujja gye muli, basooke balongoose omukisa gwammwe gwe mwasuubiza edda, gulyoke gweteeketeeke, ng'omukisa, so si ng'ekisoloozebwa.
6 Naye kye njogedde kino nti Asiga entono, alikungula ntono; era asiga ennyingi, alikungula nnyingi.
7 Buli muntu akolenga nga bw'amaliridde mu mutima gwe; si lwa nnaku, newakubadde olw'okuwalirizibwa: kubanga Katonda ayagala oyo agaba n'essanyu.
8 Era Katonda ayinza okwaza ekisa kyonna gye muli mmwe nga mulina ebibamala byonna ennaku zonna mu bigambo byonna mulyoke musukkirirenga mu bikolwa byonna ebirungi:
9 nga bwe kyawandiikibwa nti Yasasaanya, yagabira abaavu; Obutuukirivu bwe bwa lubeerera emirembe gyonna.
10 Era oyo awa ensigo omusizi n'emmere ey'okulya, anaabawanga, anaabongerangako ensigo zammwe; era anaayazanga ebibala eby'obutuukirivu bwammwe:
11 nga mugaggawazibwa mu byonna mukolenga obugabi bwonna, obwebazisa Katonda mu ffe.
12 Kubanga okugaba okw'okuweereza okwo tekujjula bujjuzi ekigera ky'ebyo abatukuvu bye beetaaga, era naye kusukkirira olw'okwebaza okungi eri Katonda;
13 kubanga olw'okukemebwa kwammwe mu kuweereza kuno batendereza Katonda olw'okugonda okw'okwatula kwammwe eri enjiri ya Kristo, n'olw'obugabi bw'okugabana kwammwe eri bo n'eri bonna;
14 era bo bokka nga balumirwa mmwe emyoyo mu kubasabira olw'ekisa kya Katonda ekitasingika mu mmwe:
15 Katonda yeebazibwe olw'ekirabo kye ekitayogerekeka.


text:
Okuva - Exodus
Essuula 8
1 Mukama n’agamba Musa nti yingira eri Falaawo, omugambe nti Bw’atyo Mukama bwayogera nti Leka abantu bange, bampeereze.
2 Era bw’onoogaana ggwe okubaleka, laba, ndikuba ensalo zo zonna n’ebikere:
3 n'omugga gulijula ebikere, ebiririnnya ne biyingira mu nnyumba yo ne mu kisenge kyo mw'osula, ne ku kitanda kyo, ne mu nnyumba z'abaddu bo, ne ku bantu bo, ne mu ntamu zo, ne mu bibbo eby'okugoyeramu:
4 n'ebikere biririnnya ku ggwe, era ne ku bantu bo, ne ku baddu bo bonna.
5 Mukama n'agamba Musa nti Gamba Alooni nti Golola omukono gwo n'omuggo gwo ku migga, ku nsalosalo, ne ku bidiba, olinnyise ebikere ku nsi ey'e Misiri.
6 Alooni n’agolola omukono gwe ku mazzi g'e Misiri; ebikere ne birinnya ne bisaanikira ensi ey'e Misiri.
7 N'abasawo ne bakola bwe batyo n'amagezi gaabwe ag'ekyama, ne balinnyisa ebikere ku nsi y'e Misiri.
8 Falaawo n'alyoka abayita Musa ne Alooni, n'ayogera nti Musabe Mukama anziyeko ebikere nze n'abantu bange: nange naabaleka abantu, baweeyo saddaaka eri Mukama.
9 Musa n'agamba Falaawo nti Olw'ekyo weenyumiriza ku nze: mu biro ki mwe mba nkusabira ggwe n'abaddu ba n'abantu bo ebikere bizikirizibwe ku ggwe ne ku nnyumba zo, bisigale mu mugga mwokka?
10 N'ayogera nti Ku lwa jjo. N'ayogera nti Kibe ng'ekigambo kyo: olyoke omanye nga tewali afaanana nga Mukama Katonda waffe.
11 N'ebikere birikuleka ggwe n'ennyumba zo n'abaddu bo n'abantu bo; birisigala mu mugga mwokka.
12 Musa ne Alooni ne bava eri Falaawo: Musa n'akaabira Mukama ku lw'ebikere bye yamuleetera Falaawo.
13 Mukama n'akola ng'ekigambo kya Musa: ebikere ne bifiira mu nnyumba, mu mpya, ne mu nsuku.
14 Ne babikuŋŋaanya entuumo n'entuumo: ensi n'ewunya.
15 Naye Falaawo bwe yalaba ng'ebbanga weeriri ery'okuwummuliramu, n'akakanyaza omutima gwe n'atabawulira; nga Mukama bwe yayogera.
16 Mukama n'agamba Musa nti Gamba Alooni nti Golola omuggo gwo okube enfuufu y'ensi, ebe ensekere mu nsi yonna ey’e Misiri.
17 Ne bakola bwe batyo; Alooni n'agolola omukono gwe n'omuggo n’akuba enfuufu y’ensi, ne waba ensekere ku muntu ne ku nsolo; enfuufu yonna ey'ensi n'eba ensekere mu nsi yonna ey'e Misiri.
18 N'abasawo ne bakola bwe batyo n'amagezi gaabwe ag'ekyama balyoke baleete ensekere, naye ne batayinza; ne waba ensekere ku muntu ne ku nsolo.
19 Abasawo ne balyoka bagamba Falaawo nti Eno ye ngalo ya Katonda: Falaawo n'akakanyala omutima gwe, n'atabawulira; nga Mukama bwe yayogera.
20 Mukama n'agamba Musa nti Golokoka ku nkya mu matuluutulu oyimirire mu maaso ga Falaawo; laba, afuluma okugenda ku mazzi; omugambe nti Bw'atyo Mukama bw'ayogera nti Leka abantu bange, bampeereze.
21 Naye bw'otoobaleke, laba, ndikuleetera ebikuukuulu by'ensowera ggwe n'abaddu bo n'abantu bo ne mu nnyumba zo: n'ennyumba ez'Abamisiri zirijjula ebikuukuulu by'ensowera, era n'ebibanja mwe ziri.
22 Nange ndigyawulako ku lunaku luli ensi ey'e Goseni, abantu bange mwebasula, ebikuukuulu by'ensowera bireme okubeerayo; olyoke omanye nga nze Mukama ali wakati w'ensi.
23 Nange nditeekawo okununula wakati mu bantu bange n'abantu bo: jjo lwe kalibeerawo akabonero kano.
24 Mukama n'akola bw'atyo; ebikuukuulu by'ensowera ne bijja ebizibu mu nnyumba ya Falaawo ne mu nnyumba z'abaddu be : ne mu nsi yonna ey'e Misiri ensi n'efa ebikuukuulu by'ensowera.
25 Falaawo n'ayita Musa ne Alooni, n'ayogera nti Mugende muweeyo saddaaka eri Katonda wammwe mu nsi eno.
26 Musa n'ayogera nti Si kirungi okukola bwe kityo; kubanga tuliwa eky'omuzizo eky'Abamisiri Mukama Katonda waffe: laba, bwe tulimuwa eky'omuzizo eky'Abamisiri mu maaso gaabwe, tebalitukuba amayinja?
27 Ka tugende olugendo olw'ennaku essatu mu ddungu, tuweeyo saddaaka eri Mukama Katonda waffe, nga bw'alitulagira.
28 Falaawo n'ayogera nti Naabaleka; muweeyo saddaaka eri Mukama Katonda wammwe mu ddungu: wabula kino kyokka, temugenda wala nnyo: munsabire.
29 Musa n'ayogera nti Laba nva mu maaso go, ndimusaba Mukama ebikuukuulu by'ensowera biggibwewo eri Falaawo, eri abaddu be, n'eri abantu be, jjo: wabula kino kyokka, Falaawo aleme okweyongera nate okulimba obutaleka bantu, baweeyo saddaaka eri Mukama.
30 Musa n'ava mu maaso ga Falaawo, n'asaba Mukama.
31 Mukama n'akola ng'ekigambo kya Musa; n'amuggirawo ebikuukuulu by'ensowera Falaawo, abaddu be, n'abantu be; ne watasigala n'emu.
32 Falaawo n'akakanyaza omutima gwe omulundi ogwo nate, n'atabaleka abantu.


text:
Bya MUZAFALU KATAMBA
Abasuubuzi n’abalimi b’emmwaanyi e Mpigi, Gomba ne Butambala baasigadde bakaaba olw’abavunaanyizibwa ku mutindo gw’emmwaanyi mu ggwanga aba Uganda Coffee Development Authority (UCDA) okuggala ebyuma by’emmwaanyi bitaano ebyabadde bitatuukana na mutindo mu disitulikiti zino.
Aba UCDA nga beegatiddwako akulira poliisi e Butambala Musa Kayongo n’abakulu mu poliisi okuva e Mpigi baakoze ebikwekweto ku lw’okubiri mu Mpigi, Butambala ne Gomba ne baggala ebyuma by’emmwaanyi ebitaabadde ku mutindo gubisobozesa kweyongerayo kukola nga kino kyagendereddwamu okutumbula n’okwongera ku mutindo gw’emmwaanyi eziweerezebwa ku katale wano mu ggwanga n’ebweru waalyo.
Ebyuma ebyaggaddwa kwabaddeko ekya Katonga coffee factory e Buwama Mpigi, Muwanga coffee factory e Kibibi-Butambala, Nsamba coffee factory e Ngando-Butambala, Nkaana coffe factory e Bulo-Butambala ne Alirabaki coffee factory e Gomba.
“Ebyuma tubigadde ng’ababiddukanya tebakolera mu mateeka kubanga basangiddwa ng’abamu tebalina layisinsi, ebyuma bibadde bicaafu nnyo ate nga n’emmwaanyi ze bagula ziba zikyali nto ekibadde kituttidde akatale k’emmwaanyi naddala mu nsi z’ebweru gye tuzisuubuza”, Ayiga Erias eyakuliddemu ebikwekweto bwe yategeezezza.
Ayiga yayongeddeko nti babadde baalabulwa dda ku mutindo gw’emmwaanyi ogufuluma eggwanga nti gubadde gusse era ng’ensi ezimu zibadde z’agala kuteeka nvumbo ku mmwaanyi eziva e Uganda okutwalibwa ku katale kaazo era nga kino kye kyabawalirizza okutandika ebikwekweto okumalawo ekizibu kino.
Yagambye nti era baakizudde ng’entereka y’emmwaanyi tebadde nnungi olw’abakulira ebyuma bino obutaba na masitoowa gamala ate nga n’ebyuma byabwe byazimbibwa bubi ekiviirako omusana omungi n’enkuba okwonoona emmwanyi eziba zimaze okusunsulwa (Kase) ne kitta omutindo gw’azo.
Aba poliisi n'omukungu wa UCDA (omukyala) nga beekebejja omutindo gw'emmwanyi ezisunsulwa mu kyuma e Kibibi, ebifaananyi byonna bya Muzafalu Katamba.
“Emmwaanyi entuufu erina okubeera ne n’obungi bw’amazzi (moisture content) 13 ku 14 naye ku byuma bye tuggadde tewabaddewo kirina mmwaanyi etuuka ku mutindo guno kubanga esinga obungi gye tupimye ebadde ne ‘moisture content’ 18 naye nga kino kiva ku ntereka mbi kubanga tusanze nga Kase oba kibooko nga bamwanika ku ttaka ekintu eky’obulabe.
Emmwaanyi tugitwala ng’emmere, era Kase buli lw’omwanika ku ttaka asika akawoowo k’ettaka, akake akamulimu ne kafa n’aggwaamu ekiriisa n’okukola obutwa obuyitibwa ‘acrotoxin’ n’afuuka wa bulabe eri abantu era bino bye twagala okumalawo”, Ayiga bwe yategeezezza.
Akulira abalimisa mu UCDA Lutaakome Ssentamu yalabudde abalimi n’abasuubuzi b’emmwaanyi okwewala okunoga emmwaanyi ento ng’agamba nti kiziviirako okukukula ne zifa omutindo ne kiviirako akatale k’azo okutataagana olwo ne kifiiriza omulimi, omusuubuzi wamu n’eggwanga lyonna.
Ababadde baddukanya ebyuma bino baakwatiddwa ne batwalibwa ku poliisi e Mpigi bavunaanibwe era aba UCDA baalagidde poliisi mu bitundu bino okukuuma ebyuma bino okulaba nga tebiddamu kukola nga tebannatuukiriza bisaanbyizo byetaagibwa n’okufuna ebbaluwa okuva mu UCDA ezibakkiriza okuddamu okukola.
Abaakwatiddwa nga bakulembeddwa Ronald Muwanga baagambye nti bagenda kufiirwa obutitimbe bwa ssente olw’okuggala ebyuma byabwe era ne bagamba nti nabo emmwaanyi bagula nkalu okuva mu balimi era nga kiba kizibu okumanya ennungi n’embi era ne basaba gavumenti amaanyi egateeke ku balimi okusobola okumalawo okunoga emmwaanyi ento.


text:
Bya Ahmed Mukiibi ne Rogers Sunday
AMAGYE ga UPDF gayiiriddwa mu bungi mu disitulikiti y’e Kyegegwa ekibinja ky’abantu abateeberezebwa okubeera abayeekera gye baalumbye mu kiro ky’Olwomukaaga ne batta abantu basatu okuli n’Omuserikale wa Poliisi.
Omusumba Jackson Turyamureba ng’alaga omusaayi ogwavudde mu muntu eyattiddwa mu kkanisa.
Ebibinja by’abajaasi ba UPDF ne Poliisi byayiriddwa eggulo (Ssande) e Kyegegwa, okufeffetta abamenyi b’amateeka abaalumbye ekkanisa y’Abalokole eya Chali Born Victory Church ku kyalo Karuboni mu ggombolola y’e Hapuyo ne batta abagoberezi babiri n’oluvannyuma ne batta n’owa poliisi, Grace Mwine, eyabadde abawondera.
Aba UPDF nga bakuuma ekkanisa ya Chali Victory Church e Kyegegwa.
Obulumbaganyi buno bwakoleddwa ku ssaawa nga 8:00 ez’ekiro ku Lwomukaaga, ekibinja ky’abamenyi b’amateeka abaabadde babagalidde emmundu n’amajambiya bwe baalumbye Abalokole abaabadde basaba amatumbibudde.
Abaakoze obulumbaganyi buno, kigambibwa nti bakira bawera mu Luwarabu nti “Allah Akbar” era baalabudde abantu ab’omu kitundu nti bajja kuttibwa singa bagezaako okwekiika mu kkubo lyabwe ery’okufuula Uganda eggwanga ly’Abasiraamu.
Ekiwandiiko mu Luwalabu ekyasuuliddwa mu kkanisa.
Ssentebe w’eggombolola y’e Hapuyo, Richard Asiimwe, yategeezezza nti bwagenze okukya ku Ssande ng’amayumba agasoba mu 40 abantu bagadduseemu olw’okutya okuttibwa.
Wabula omwogezi wa UPDF mu kitundu ky’e Rwenzori, Lt. Ninsiima Rwemujuma yategeezezza nti abaakoze obulumbaganyi si bayeekera wabula bamenyi b’amateeka, be yagambye nti bagenda kukolwako ng’amateeka bwe galagira.
Abantu babiri abaategeerekese nga Yahaya ne Rashid be baakwatiddwa nga kyandiba nga balina kye bamanyi ku bulumbaganyi buno era bakuumirwa ku Poliisi y’e Kyegegwa.
Omuduumizi wa poliisi y’e Kyegegwa, Musa Tibakirana yategeezezza nti ebyokwerinda binywezeddwa nga poliisi eri wamu n’amagye ga UPDF n’awera nti buli eyeenyigidde mu bulumbaganyi buno agenda kukwatibwa avunaanibwe.
RDC w’e Kyegegwa, Nyakwera Baguma ng’ayogera eri abatuuze b’e Hapuyo
ng’abasaba obutatwalira mateeka mu ngalo.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September.
Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki. Omuwanguzi waakulangirirwa mu October 2014.
Leero ANDREW MASINDE akuleetedde omulimi George Walusimbi ow’e Kyazanga eyatandikira mu kupangisa ettaka naye asobodde okugula yiika 103 mu magoba gazze afissa.
ABANTU b’omu byalo bangi balowooza kujja mu Kampala kwekolera ku ssente era bangi beetunzeeko ebyabwe ne bajja okuvuga bodaboda n’okusuubula endibota.
Ye George Walusimbi, omutuuze w’e Kyazanga mu disitulikiti y’e Lwengo Kampala yamulema n’asalawo okudda mu kyalo alime era kino kimufudde omugagga ffugge.
Walusimbi yakula alaba bazadde be nga balimi kuba baasenga e Kyakanyenya Lyakibirizi mu 1975. Agamba nti ku ntandikwa obulimi teyabulaba ng’obusobola okugaggawaza omuntu.
Mu 1992 bwe, yafuna obusente obutonotono najja e Kampala era yasooka kutunda ngatto nkadde mu Owino. Bizinensi yali etambula bulungi wabula mu 1994 baamubba n’atasigaza kintu. Agamba nti yafuba okuyiiya naye era ng’embeera mbi.
Waliwo mukwano gwe eyamuwa amagezi adde mu kyalo alime era kye yakola mu 2003. Engeri gy’atadde amaanyi mu kulima ataalina ttaka asobodde okukung’aanya ssente nagula yiika 103.
OKUTANDIKA OKULIMA
Mu 2003 nasalawo okutandika okulima oluvannyuma lw’okulaba abatuuze abamu nga bafuna ssente mu bulimi n’obulunzi.
Ssaalina ttaka ebiseera ebyo era napangisa yiika ssatu ku kkanisa y’e Kyazanga ne nsimba kasooli kubanga abantu abasinga baalina matooke. Ku mulundi ogwo nnakungula ensawo za kasooli 15.
Kino kyampa amaanyi ne nnyongera okupangisa ettaka eddala ne mpeza yiika 5. Sizoni eyaddako nakungula ensawo 100 bwe nnamutunda nafunamu 6,100,000/-.
Ku luno nnagula yiika nnya ne nnimako kasooli era nga bwe mpangisa ettaka eddala. Nsobodde okugula yiiya 103 mu ssente ze nzize nfissa mu bye nkungula ne ntunda.
Buli sizoni nsimba yiiya za kasooli musanvu n’ebijanjaalo. Nnina yiika nnya eza payini nnya eza kalittunsi, 10 ez’emmwaanyi, olusuku lwa yiika 12 ne ssatu za muwogo.
Okulima okutambula obulungi ettaka olina okuliriikiriza. Nnasalawo okutandika okulunda ente n’embuzi nsobole okufuna obusa bwe nkozesa okugimusa ettaka. Nnina n’enkoko eng’anda 500 era bino byonna mbifunamu obukadde nga 87 omwaka.
ENGERI GY’ALABIRIRA BY’ALIMA
Amatooke: Olusuku obutakanduka nnina okululabirira. Ebitooke mu kubisimba mbiwa amabanga agamala. Okuva ku kikolo ekimu okudda ku kirala ndeka ffuuti 10 ku 10.
Ebinnya mwe nsimba ebitooke biba bigazi bya ffuuti ssatu ku ssatu. Ekinnya nkissaamu nnakavundira awoze ne bisobola okudda obulungi.
Olusuku ndubikka luleme kukosebwa nnyo musana nga nkozesa essubi n’ebisoolisooli.
Buli sizoni, nkungula enkota z’amatooke eziri wakati wa 200 ne 240 buli wiiki ge ntunda wakati wa 8,000/- ne 20,000/- okusinziira ku bunene ate ng’abaguzi bagakwata kuva Kampala.
Emmwaanyi: Mu kuzisimba nziwa amabanga agali wakati wa ffuuti 10 ne 12 okuva ku kikolo ekimu okudda ku kirala.
Emmwaanyi nnima kika kya kolono kuba zikula mangu ate zibala nnyo.
Ennimiro ngiriikiriza nga nnyongeramu nnakavundira n’okukoolamu omuddo emmwaanyi ne zisobola okubala obulungi. Nzisimbamu emiti okuziwa ebisiikirize n’okukwata kibuyaga owamaanyi.
Emmwaanyi nzisalira obutasaakaatira era zifuuyire waakiri buli luvannyuma lwa wiiki bbiri okulwanyisa obuwuka.
Mu kukungula nogako zengedde zokka ate nzikaliza ku katandaalo ne zitaddirira mu mutindo.
Zino nzifunamu wakati w’obukadde 18-30 okusinziira ku mbeera nga bw’ebadde.
Kasooli n’ebijanjaalo: Bino nsimba ebika ebirongooseemu n’okukozesa ebigimusa ebya nnakavundira n’ebizungu ekika kya DAP ne bibala.
Kasooli mufuuyira ku wiiki bbiri asobole okukula nga mulamu bulungi n’obutalumbibwa biwuka.
Nsimba empeke bbiri mu kinnya kasooli n’ebijanjaalo obutalwanira birungo mu ttaka
Ente: Nsinga kulunda za mata ennume ne ziba za nnyama. Nzifuuyira buli luvannyuma lwa wiiki bbiri okutta enkwa era nga nzijjanjaba buli wiiki bbiri. Olunaku nfuna liita z’amata 60 nga buli liita ngitunda 800/-
Siziriisiza mu biyumba ziba mu kiraalo ne zirya omuddo mwe nziteera n’amazzi.
Embuzi: Embuzi tezeetaaga kwebaka ku ttaka era nazizimbira ekiyumba ekiri waggulu okusobozesa omusulo n’obusa okuyitamu.
Singa embuzi obeera oziriisa bulungi, wakati w’emyezi 3 ne 4 zibeera zituuse okutunda era ezange nzitunda wakati wa 150,000/- ne 250,000/- okusinziira ku bunene.
ENNYINGIZA
Ennyingiza yange ezze ekula buli lunaku olw’amagezi ge nziggya mu mawulire naddala mu Enkumbi Terimba mu Bukedde, Harvest Money ogufulumira mu New vision, okuva mu balimi bannange n’ekibiina kya NAADS.
Nateranga okufuna obuzibu mu makungula agaakyukakyukanga olw’embeera y’obudde kyokka bwe natandika okulembeka amazzi n’okukozesa ebigimusa okuva ku ffaamu yange amakungula geeyongera nnyo era ndiira ddala nga mulimi.
Mu ngeri y’emu nnali nsaasaanya obukadde obusoba mu bubiri okusambula n’okutegeka ennimiro bwe nnafuna katulakita akatono kannyambye nnyo.
Kasobola okulima yiika bbiri oba ssatu olunaku. Kati abalima mbeetaaga mu kukoola na kukungula.
OKUSOOMOOZEBWA
Enkyukakyuka mu mbeera y’obudde ekitufiiriza nnyo kuba oluusi bye tusimbye bikala.Obulwadde bw’emmwaanyi naddala black trigger borer, obutandise okusaanyaawo emisiri butweraliikiriza kuba tebulina ddagala.
Eddagala n’ebirala ebikozesebwa biri ku buseere ate nga ebiseera ebimu tebikola ne tufiirwa.
OKUMANYA ENNYINGIZA
Engeri yokka mw’osobola okuyita okumanya ennyingiza n’ensaasaanya okulaba oba okola bulungi ya kukuuma biwandiiko.
Kino kinnyamba okumanya oba nsaanidde okugenda mu maaso n’ekirime ekimu oba nkyuse, oba ebikozebwa ng’ensigo, eddagala, ebigimusa n’ebirala bye bituufu oba nedda okusinziira ku makungula.
BYE NFUNYE
Nsobodde okuva mu kupangisa ettaka ne ngula yiika 103. Nzimbye amayumba ga bizinensi mu kabuga k’e Kyazanga, ag’okupangisa.
Wadde ssaasoma, ndi musannyufu nti abaana bange bonna mbasomesezza okutuukira ddala ku yunivasite. Olw’okulima obulungi ndi omu ku balimu abaali bafunye omukisa okukyaza Pulezidenti w’eggwanga n’ampa mmotoka ekika kya kabangali.
ENTEGEKA Z’OMU MAASO
Nnina enteekateeka y’okugaziya ffaamu yange, okugula ekyuma ekikuba obuwunga mu kasooli gwe nnima n’okukuba kase mu mmwaanyi okusobola okwongerako omutindo ne ssente ze mbiggyamu.
AMAGEZI ERI ABANTU
Abantu balina okukomya okwetundako ettaka balikozese okufuna ssente. Mu ngeri y’emu abalimi n’abalunzi basaana okukola embalirira okumanya oba bakola oba bafiirwa.


text:
NGA tonnafa teweevuma nsi! Robert Jackson Nkuke, maneja w’omuyimbi Jose Chameleone omupya bukya lubanga lwa mmindi alinnye ennyonyi omulundi gwe ogusoose n'akudaalira ababadde bamujerega nga bw'atajja kusobola mulimu guno nti bamuveeko kuba kati afuuse maneja wa nsi yonna (International).
Ku wiikendi Nkuke yalinnye ennyonyi ne Chameleone okugenda e Mumbasa mu Kenya olugendo lwe olusoose wabweru w’eggwanga bukya atandika ku kola mulimu guno oluvannyuma lwa Chameleone okwawukana ne Sam Mukasa gw’abadde naye emyaka egisoba mu 8.
Kinajjukirwa nti amangu ddala nga Nkuke obwamaneja ku ntandikwa y’omwezi eguwedde, wakati mu ssanyu yategeeza nga okukola ne Chameleone bwe kigenda okumuyamba okutuukiriza ebimu ku birooto bye omuli n'ekyokulinnya ennyonyi era olwabadde okutuuka ku kisaawe e Ntebe Nkuke yatandikiddewo okwekubya ebifaananyi bye yaweerezza mikwano gye okubakasa nti naye bukya luba nga lwa mmindi alinnye ebbaati!
Nkuke yagasseeko nti “kati ntandise mirimu gya bweru wa ggwanga' (International). Yogayoga Nkuke.


text:
Bya Paddy Nsobya
Bannaluweero mu Ggombolola y’e Makulubita bazzizzaawo emisiri gy’emmwaanyi egyali gy’onooneddwa akawuka, era basaba gavumenti okubateerawo ebyuma ebizisunsula bazongereko omutindo bakole amagoba agawera.
Abraham Kawooya, omu ku balimi b’emmwaanyi ku kyalo Katiiti agamba nti bakizudde nga okufuna obugagga mu mmwaanyi kyangu oli ne bw’aba alimye yiika emu singa oba ozongeddeko omutindo.
“Nnina yiika ssatu ez’emmwaanyi era ze zinnyambye okuweerera abaana bange, okuyimirizaawo amaka, n’okutandika okuzimba amaka ag’omulembe.
Wabula olw’okuba emyaka mingi ebirowoozo byaffe bibadde ku kutunda nga tetwongeddeko mutindo, kinfiirizza ensimbi nyingi okutuusa aba BUCADEF lwe baatuwa emisomo ku kutumbula ekirime ky’emmwaanyi, olwo ne tuzibuka amaaso.
Kkiro y’emmwaanyi eya kibooko tugisuubuza ku 1,600/- ennaku zino. Eza kase buli kkiro ogitunda 3,200/-. Ku kyuma ekisunsula buli kkiro bagisunsulira 200/-. Singa tuba n’ekyuma wano okumpi omulimi n’asunsula emmwaanyi ze, buli kkiro aba agyongeddeko omuwenda gwa 1,600/- ekitegeeza nti eyandifunye 1,600/- ofuna 3,200/-.
Obuzibu bwe tulina ekyuma ekisunsula kitwesudde mayiro 12 okuva wano kale abalimi bangi tulemwa okuzitwalayo bw’ogattako n’entambula obutabeera nnyangu ebiseera ebimu.
Tusaba gavumenti n’ebitongole ebivunaanyizibwa ku by’obulimi okutudduukirira n’ekyuma ekisunsula emmwaanyi ku ggombolola.
Okusimba n’okulabirira emmwaanyi:
Emmwaanyi nnima za Robusta ku yiika ssatu era nsimba ndokwa butereevu mu kinnya. Nziwa amabanga ga ffuuti 10 ku10 ate mu mabanga agabeeramu n’enteekamu ebitooke kwenzigya emmere.
Mu mmwaanyi nsimbamu emiti nga emigavu n’ebibala nga ffene mu mabanga ga ffuuti 50 ku 50 okuleetamu ebisiikirize omusana obutayokya nnyo mmwaanyi n’okukaza ettaka ate ne gikwata ne kibuyaga ow’amaanyi.
Kino kiyambye emmwaanyi zange okuwangaala n’obutakosebwa nnyo kyeya eky’amaanyi.
Mu yiika emu nsobola okukungulamu ensawo z’emmwaanyi enkaze obulungi 15. Omwaka z’ensawo 45 n’omusobyo mu yiika esatu.
Kkiro nga bw’eri ku 1,600/- ensangi zino, singa tulina ekyuma nze nandibadde ngitunda 3,200/-.
Ebirala by’akola
Ku mmwaanyi ngattako okulima kasooli owa nayirooni atulisibwamu emberenge. Kkiro ya kasooli wa bulijjo etera okubeera wakati wa 450/- ne 900/- kyokka eya Nayironi eri wakati wa 1,000/- ne 1,500/-. Yiika emu nsobola okugikungulamu ensawo 10 eza nayirooni.


text:
Yobu Job
Chapter 34
1 Era nate Eriku n'addamu n'ayogera nti
2 Muwulire ebigambo byange, mmwe abasajja ab'amagezi; Era mutege okutu gye ndi, mmwe abalina okutegeera.
3 Kubanga okutu kukema ebigambo, Ng'amatama bwe galega ku mmere.
4 Twerondere ekyo ekinaaba eky'ensonga: Tumanye fekka na fekka ebirungi bwe biri.
5 Kubanga Yobu ayogedde nti Nze ndi mutuukirivu, Era nti Katonda anziyeeko ensonga yange:
6 Newakubadde nga nnina ensonga mpitibwa mulimba; Ekiwundu kyange tekiwonyezeka, newakubadde nga ssiriiko kusobya.
7 Muntu ki afaanana Yobu, Anywa okunyoomebwa ng'amazzi?
8 Atambulira awamu n'abakola ebitali bya butuukirivu, Era atambulira awamu n'abasajja ababi.
9 Kubanga ayogedde nti Omuntu tekiriiko kye kimugasa Okusanyukira Katonda.
10 Kale mumpulire, mmwe abasajja abalina okutegeera: Kiddire eri awali Katonda, ye okukola obubi; N'awali Omuyinza w'ebintu byonna, ye okukola ebitali bya butuukirivu.
11 Kubanga alisasula omuntu omulimu gwe, Era alirabya buli muntu ng'amakubo ge bwe gali.
12 Weewaawo, mazima Katonda taakolenga bubi, So n'Omuyinza w'ebintu byonna taalyenga nsonga.
13 Ani eyamuteresa ensi okugikuuma? Oba ani eyateekateeka ebintu byonna bwe byenkana?
14 Bw'ateeka omutima gwe ku bantu, Bw'akuŋŋaanyiza gy'ali omwoyo gwe n'omukka gwe;
15 Byonna ebirina omubiri birizikiririra wamu, Abantu ne badda mu nfuufu.
16 Kale oba olina okutegeera, wulira kino: Wulira eddoboozi ly'ebigambo byange.
17 Akyawa eby'ensonga oyo alifuga? Era onoosalira oyo omutuukirivu era ow'amaanyi okumusinga?
18 Kirungi okugamba kabaka nti Ggwe oli mugwagwa? Oba abakungu nti Mmwe muli babi?
19 Okusinga ennyo si kirungi okugamba oyo atatya maaso ga balangira, So talowooza mugagga okusinga omwavu? Kubanga bonna mulimu gwa mikono gye.
20 Bafa mu kaseera akatono, mu ttuntu; Abantu bakankanyizibwa ne bayitawo, N'ab'amaanyi baggibwawo awatali mukono.
21 Kubanga amaaso ge gatunuulira amakubo ag'omuntu, Era alaba okutambula kwe kwonna.
22 Tewali kizikiza newakubadde ekisiikirize eky'okufa, Abakola ebitali bya butuukirivu we bayinza okwekweka.
23 Kubanga teyeetaaga kweyongera kulowooza omuntu, Atuuke mu maaso ga Katonda okusalirwa omusango.
24 Amenyamenya abasajja ab'amaanyi mu ngeri etenoonyezeka, Era assaawo abalala mu kifo kyabwe.
25 Kyava alabirira emirimu gyabwe; Era abavuunika kiro n'okuzikirizibwa ne bazikirizibwa.
26 Abakuba ng'ababi Mu maaso g'abalala aweeru;
27 Kubanga bakyama obutamugoberera, So tebayagala kussaayo mwoyo eri amakubo ge gonna:
28 N'okutuusa ne batuusa gy'ali okukaaba kw'omwavu, N'awulira okukaaba kw'abo ababonyaabonyezebwa.
29 Ye bw'awa okutereera, kale ani ayinza okusala omusango okusinga? Era ye bw'akweka amaaso ge, kale ani ayinza okumutunuulira? Oba nga ggwanga oba nga muntu, kyonna bwe bumu:
30 Omusajja atamanyi Katonda alemenga okufuga, Walemenga okubaawo anaateega abantu.
31 Kubanga waliwo eyali agambye Katonda, nti Mbonerezebbwa, sikyasobya nate:
32 Kye ssiraba kinjigirize: Oba nga nkoze obujeemu ssikyabukola nate?
33 Empeera ye eriba nga ggwe bw'oyagala n'okugaana n'ogigaana? Kubanga ggwe oba weeroboza so si nze: Kale yogera ekyo ky'omanyi.
34 Abantu abalina okutegeera baligamba nti Weewaawo, buli muntu ow'amagezi ampulira, anaŋŋamba nti
35 Yobu ayogera nga talina kumanya, N'ebigambo bye tebiriimu magezi,
36 Yobu singa akemeddwa okutuusa enkomerero, Kubanga ayanukula ng'abantu ababi.
37 Kubanga ayongera obujeemu ku kwonoona kwe, Akuba mu ngalo ze ng'ayima wakati mu ffe, Era ayongerayongera ebigambo bye okuwakanya Katonda.


text:
Engero Proverbs
Chapter 4
1 Baana bange, muwulirenga okuyigiriza kwa kitammwe, Mutegenga amatu okumanya okutegeera:
2 Kubanga mbawa okuyiga okulungi; Temuvanga mu tteka lyange.
3 Kubanga nali mwana eri kitange, Omugonvu era eyayagalibwanga nzekka mu maaso ga mmange.
4 Era yanjigirizanga n'aŋŋamba nti Omutima gwo gunywezenga ebigambo byange; Kwatanga ebiragiro byange obeerenga omulamu:
5 Funa amagezi, funa okutegeera; Togeerabiranga so tovanga mu bigambo eby'omu kamwa kange:
6 Togalekanga, nago ganaakukuumanga; Ogaagalanga nago ganaakulindanga.
7 Amagezi kye kigambo ekisinga obukulu; kale funa amagezi: Weewaawo funanga okutegeera n'ebyo byonna bye wafunanga.
8 Gagulumizenga nago galikukuza: Galikutuusa mu kitiibwa, bw'onoogawambaatiranga.
9 Galiwa omutwe gwo engule ey'obuyonjo: Galikugabira enkuufiira ey'obulungi.
10 Ai mwana wange, wulira okkirizenga ebigambo byange; N'emyaka egy'obulamu bwo giriba mingi.
11 Naakuyigiriza ekkubo ery'amagezi; Naakuluŋŋamya mu makubo ag'obugolokofu.
12 Bw'onootambulanga ebigere byo tebiifundikirwenga; Era bw'onoddukanga teweesittalenga.
13 Nywerezanga ddala okuyigirizibwa; tokutanga: Kukwatenga; kubanga bwe bulamu bwo.
14 Toyingiranga mu kkubo ery'ababi, So totambuliranga mu lugendo olw'abasajja ababi.
15 Olwesambanga, toluyitangako; Okyukanga okuluvaamu, weeyongerenga mu maaso.
16 Kubanga tebeebaka wabula nga bamaze okukola akabi; N'otulo tubaggibwako wabula nga baliko be bagwisizza.
17 Kubanga balya emmere ey'obubi, Ne banywa omwenge ogw'okugira ekyejo.
18 Naye ekkubo ery'abatuukirivu liriŋŋanga omusana ogwakayakana, Ogweyongerayongera okwaka okutuusa obudde lwe butuukirira.
19 Ekkubo ery'ababi liriŋŋanga ekizikiza: Tebamanyi ekibeesittaza.
20 Mwana wange, ssangayo omwoyo eri ebigambo byange; Teganga okutu eri okwogera kwange.
21 Tebivanga ku maaso go; Bikuumirenga wakati mu mutima gwo.
22 Kubanga ebyo bwe bulamu eri abo ababiraba, Era kwe kulama eri omubiri gwabwe gwonna.
23 Onyiikiranga nnyo nnyini okukuumanga omutima gwo; Kubanga omwo mwe muva ensulo ez'obulamu.
24 Weggyengako akamwa akabambaavu, N'emimwa emikyamu ogyewalanga nnyo.
25 Amaaso go galuŋŋamirenga ddala, N'ebikowe byo bitunuulirenga ddala emberi yo.
26 Tereezanga ekkubo ery'ebigere byo, Era amagenda go gonna ganywerenga.
27 Tokyamiranga ku mukono ogwa ddyo newakubadde ku gwa kkono: Ggyawo ekigere kyo obutakola bubi.


text:
Essuula 3
1 Kale, ab'oluganda abatukuvu, abalina omugabo mu kuyitibwa okw'omu ggulu, mulowooze Omutume era Kabona Asinga Obukulu ow'eddiini gwe twatula, Yesu;
2 eyali omwesigwa eri oyo eyamulonda, era nga Musa bwe yali omwesigwa mu nnyumba ye yonna.
3 Kubanga oyo asaanyizibwa ekitiibwa ekingi okusinga Musa, ng'azimba ennyumba bw'abeera n'ettendo eringi okusinga ennyumba.
4 Kubanga buli nnyumba wabaawo agizimba; naye eyazimba byonna ye Katonda.
5 Ne Musa yali mwesigwa ye mu nnyumba ye yonna ng'omuddu, olw'okutegeeza ebyali bigenda okwogerwa;
6 naye Kristo yali mwesigwa ye ng'omwana ku nnyumba ye; naffe tuli nnyumba y'oyo, oba nga tunaakwatiranga ddala obuvumu bwaffe n'okwenyumiriza okw'okusuubira kwaffe nga binywedde okutuusa enkomerero.
7 Kale, nga Omwoyo Omutukuvu bw'ayogera nti Leero bwe munaawulira eddoboozi lye,
8 Temukakanyaza mitima gyammwe, nga mu kusunguwazibwa, Nga ku lunaku olw'okukemerwa mu ddungu,
9 Bajjajjammwe kwe bankema, nga bangeza, Ne balaba ebikolwa byange emyaka amakumi ana.
10 Kyennava nnyiigira emirembe egyo, Ne njogera nti Bakyama bulijjo mu mutima gwabwe: Naye abo tebaategeera makubo gange;
11 Nga bwe nnalayira mu busungu bwange, Nti Tebaliyingira mu kiwummulo kyange.
12 Mwekuume, ab'oluganda, omutima omubi ogw'obutakkiriza gulemenga okuba mu muntu yenna ku mmwe, olw'okuva ku Katonda omulamu:
13 naye mubuuliraganenga bulijjo bulijjo, okutuusa ekiseera nga kikyaliwo ekiyitibwa ekya leero; omuntu yenna ku mmwe alemenga okukakanyazibwa n'obulimba bw'ekibi:
14 kubanga twafuuka abassa ekimu mu Kristo, oba nga tunaakwatiranga ddala okusuubira kwaffe okusoose nga kunywedde okutuusa enkomerero:
15 nga bwe kikyayogerwa nti Leero bwe munaawulira eddoboozi lye, Temukakanyaza mitima gyammwe, nga mu kusunguwazibwa.
16 Kubanga baani bwe baawulira abaamusunguwaza? si abo bonna abaava mu Misiri ne Musa?
17 Era baani be yanyiigiranga emyaka amakumi ana? si abo abaayonoona, n'emirambo gyabwe ne gigwa mu ddungu?
18 Era baani be yalayirira obutayingira mu kiwummulo kye, wabula obo abataagonda?
19 Era tulaba nga tebaayinza kuyingira olw'obutakkiriza.


text:
Bya Luke Kagiri
Poliisi mu disitulikiti y’e Mityana ekutte omusajja n’emuggalira olw’okusobya ku mwana wa muganda we ow’emyaka esatu.
Zaverio Ssemakula, 45, ow’e Kambaala mu ggombolola y’e Banda mu disitulikiti y’e Mityana okukwatibwa kiddiridde omwana wa muto we, Robert Lwejje okumulumiriza okumusobyako.
Lwejje yagambye nti yalabye omwana we ng’ali mu mbeera mbi n’amutwala mu ddwaaliro
abasawo ne bazuula nga yabadde asobezeddwaako.
Bwe baamubuuzizza yategeezezza nga kitaawe, Ssemakula bwe yamusobezzaako.
Abatuuze abaakulembeddwaamu kansala wa ggombolola y’e Maanyi ku lukiiko lwa
disitulikiti e Mityana, Harriet Nambi, bakoze omuyiggo ne bakwata Ssemakula ne bamutwala
ku poliisi.
Wabula Nambi yategeezezza nti bazadde b’omwana babuliddwa obuyambi bw’okumujjanjaba ne basaba abazirakisa babayambe.


text:
Ebyabaleevi Leviticus
Chapter 3
1 Era oba ng'awaayo ssaddaaka ey'ebiweebwayo olw'emirembe; bw'anaawangayo ku nte, oba nnume oba nkazi, anaawangayo eteriiko bulema mu maaso ga Mukama.
2 Awo anaateekanga engalo ze ku mutwe gwayo gy'awaayo, n'agittira ku mulyango gw'eweema ey'okusisinkanirangamu: awo abaana ba Alooni bakabona banaamansiranga omusaayi ku kyoto enjuyi zonna.
3 Era anaawangayo ku ssaddaaka ey'ebiweebwayo olw'emirembe ekiweebwayo ekikolebwa n'omuliro eri Mukama; amasavu agabikka ku byenda n'amasavu gonna agali ku byenda,
4 n'ensigo zombi, n'amasavu agaziriko, agaliraana ekiwato, n'ekiserige ekiri ku kibumba, awamu n'ensigo, anaabiggyangako.
5 Awo abaana ba Alooni banaagookeranga ku kyoto ku kiweebwayo ekyokebwa ekiri ku nku eziri ku muliro: kye kiweebwayo ekikolebwa n'omuliro, eky'evvumbe eddungi eri Mukama.
6 Era oba ng'awaayo ssaddaaka ey'ebiweebwayo olw'emirembe eri Mukama ku mbuzi; oba nnume oba nkazi, anaagiwangayo nga teriiko bulema.
7 Bw'anaawangayo omwana gw'endiga okuba ekitone kye, anaaguweerangayo mu maaso ga Mukama:
8 awo anaateekanga engalo ze ku mutwe gw'ekitone kye, n'agittiranga mu maaso g'eweema ey'okusisinkanirangamu: awo abaana ba Alooni banaamansiranga omusaayi gwayo ku kyoto enjuyi zonna.
9 Era anaawangayo ku ssaddaaka ey'ebiweebwayo olw'emirembe ekiweebwayo ekikolebwa n'omuliro eri Mukama; amasavu gaayo, omukira ogwa ssava omulamba, anaagusaliranga kumpi n'omugongo; n'amasavu agabikka ku byenda, n'amasavu gonna agali ku byenda,
10 n'ensigo zombi, n'amasavu agaziriko, agaliraana ekiwato, n'ekisenge ekiri ku kibumba, awamu n'ensigo, anaabiggyangako.
11 Awo kabona anaagookeranga ku kyoto: ekyokulya eky'ekiweebwayo ekikolebwa n'omuliro eri Mukama.
12 Era oba ng'awaayo embuzi, anaagiweerangayo mu maaso ga Mukama:
13 awo anaateekanga engalo ze ku mutwe gwayo, n'agittira mu maaso g'eweema ey'okusisinkanirangamu: awo abaana ba Alooni banaamansiranga omusaayi gwayo ku kyoto enjuyi zonna.
14 Awo anaawangayo ku yo ekitone kye, ekiweebwayo ekikolebwa n'omuliro eri Mukama; amasavu agabikka ku byenda, n'amasavu gonna agali ku byenda,
15 n'ensigo zombi, n'amasavu agaziriko, agaliraana ekiwato, n'ekisenge ekiri ku kibumba, awamu n'ensigo, anaabiggyangako.
16 Awo kabona anaabyokeranga ku kyoto: kye ky'okulya eky'ekiweebwayo ekikolebwa n'omuliro olw'evvumbe eddungi: amasavu gonna ga Mukama.
17 Lino linaabanga etteeka eritajjulukuka emirembe gyammwe gyonna mu nnyumba zammwe zonna, obutalyanga ku masavu newakubadde omusaayi.